ХАЛҚ ДОСТОНЛАРИНИ КУЙЛАШДА ЭПИК АНЪАНАЛАРНИНГ ЎРНИ » MUZAFFAR.UZ\nЎзР ФА, Ўзбeк тили, aдaбиёти вa\nфoльклoри иниститути таянч докторанти\nАннотация. Ушбу мақолада ўзбек халқ бахшиларининг устоз-шогирд анъаналари асосида эпик хотира ва эпик формулалар востасида достон куйлаш санъати ҳақида сўз юритилади.\nКалит сўзлар: халқ достонлари, бахши, достон куйлаш санъати, эпик анъана, эпик хотира, эпик формула\nАнъанавийлик халқ оғзаки ижодида оғзакилик асосида яшайди ва сақланади. Анъана қандайдир номаълум турғунлик эмас, балки кетма-кетлик ва изчиллик натижасида ривожланадиган тараққиёт босқичи ва бу босқичда номоён бўладиган маълум даражадаги барқарорликдир. Путилов таъкидлаганидек, “Анъанавийлик мана шу мураккаб ҳаётда доимо ўсиш ва ҳаракатда бўлган оғзаки тарихий-адабий жараённинг махсус шаклидир, халқ тарихи, жумладан, фольклордаги барча ҳодисалар йиғиндисининг ҳаракат шаклидир” [3.183].\nХалқ орасидан етишиб чиққан бахшилар эпик анъаналар сақловчи, катта авлод вакилларидан, устоз бахшилардан эпик меросни қабул қилиб, достонларни куйлаб янги авлод вакилларига етказувчи ва ижодий сайқал берувчи ижодкорлар саналади. Улар халқ оғзаки ижоди намуналарини анъанавий йўлда куйловчи эпик билим ва эпик хотира эгаларидир. Барча халқларда оғзаки ижодни сақловчилар уларнинг ижрочилари саналади.\n“Халқ бахшиларининг эпик репертуари” асарида халқ оғзаки ижоди куйчиларини халқ орасида турли номлар билан аталишини ва бахшилар билан бирга ўтмишда эпик асарларни халққа етказишда халқ достонларининг қайта ишланган нусхаларини, классик адабиёт намуналаридан «фольклорлаштирилган» вариантларни турли йиғинларда, халқ тўпланган жойларда, махсус уюштирилган қиссахонлик кечаларида ёддан ёки ёзма матн асосида ўзларига хос оҳангда ўқийдиган қиссахонлар ҳам маълум роль ўйнаганликларини ҳақида маълумотлар берилган.[2.12] Бундан ташқари Хоразмда эпик асарлар ёки уларнинг парчаларини гармонда ижро этувчилар ҳам мавжуд бўлиб, улар бахши эмас, балки созчи деб юритилади. Созчилар кўп ҳолларда ўзлари яратган асарларни, парчалар, термаларни куйлайдилар.\nҲозирги кунда бахшиларни уч типга ажратиш мумкин: ҳаваскор бахшилар, профессионал бахшилар ва ижодкор-профессионал бахшилар.\nҲаваскор бахшилар – халқ ижодига қизиқиб, эшитиб, сўнг даврда китоб ва ёзма манбалардан ўрганиб куйловчилар.\nПрофесионал бахшилар устоз бахшилардан таълим олиб, достонларни ва куйларни ўзлаштириб, халқ достонларини маромига етказиб куйловчи бахшилардир.\nИжодкор-профессионал бахшилар халқ достонларни маромига етказиб куйлаш билан бирга устоз-шогирд бахшичилик анъаналарини сақлаган ҳолда халқдан олиб, янги достонлар яратади. “Узтозлардан ўрганган битта “йўл” бўлади, ижодкор бахшилар халқдан эшитиб шу “йўл”да янги-янги достон, термалар айтади”.  Халқ орасида ўта истеъдодли, импровизация қобилияти юқори ва эпик анъаналарни сақлаган ҳолда ўзларининг янги достонларини ҳам ярата оладиган бахшиларни шоир деб ҳам аташади.\nХалқ оғзаки ижоди намуналарини сақлаб, куйлаб, кейинги авлодга етказувчи “халқ донишмандлари”нинг ижтимоий ва адабий жараёндаги ўрни ҳақида Жирмунский: “Турли халқ эпослари ўртасидаги ўхшашлик у ёки бу ижро элементларининг ташқи тасодифийлиги билан чегараланмайди, у чуқурроқ ва кенгроқ характерга эга бўлиб, моҳиятан эпик ижодни адабиёт ривожланишининг маълум бир босқичи сифатида тавсифловчи ташқи ва ички белгиларнинг бутун комплекси, яъни эпоснинг умумий ғоявий мазмуни, халқ қахрамонларини идеализация қилувчи эпик мотив ва сюжетлар доираси, образ типлари ва ҳаракат вазиятлари, жанр таркиби ва эволютцияси, эпик услубнинг ўзига хос хусусиятлари, формулалар – такрорлар, доимий “безак берувчи” эпитет ва ўхшатишлар, ниҳоят эпик асарларнинг яшаш тарзи, ижро этилиши ва етказилиши, халқ куйчиси, профессионал ёки ярим профессионал ижрочи(аэда ёки рапсода, жонглер ёки шпилман, ашуга ёки бахши)нинг ижтимоий мавқеи билан белгиланади” дейди.\nБахшиларнинг ижодий лабараторияси билан танишиш, халқ достонларини ёдлаш, хотирада сақлаш ва кейинги авлодга узатиш жараёни фольклоршуносларнинг доимий диққатидаги мавзу саналади. Қандай қилиб достон куйловчилар ўнлаб ва юзлаб сатрларни ёдлашга муваффақ бўлишди. “Нима учун битта айтувчидан турли вақтларда ёзиб олинган битта эпос турли хил вариантларда ижро этилган? Улар қайси элементларни деярли сўзма-сўз такрорлаганлар ва қайси бирини ўзгариш билан қўллашган?” каби саволлар нафақат фольклоршуносларни, балки халқ оғзаки ижоди ихлосмандларини ҳам қизиқтиради.\nБахшичилик устоз – шогирд анъаналари замирида шаклланиб борувчи санъатдир. Т. Мирзаев “Халқ бахшиларининг эпик репертуари” асарида бахшиларнинг ўқитиш-ўрганиш ишлари оғзаки равишда олиб борилгани, хатто бахшиларнинг саводлилиги ҳам бунга монелик қилмаганини айтиб, “халқ достонларини эшитиш ва куйлаш орқали оғзаки ўрганиш профессионал таълимнинг энг биринчи ва асосий шартидир” деб таъкидлайди. [2.35]\nБарчамизга маълумки, халқ достонлари хажм жиҳатдан ўзбек халқ оғзаки ижоди жанрлари ичида етакчи ўрин эгаллайди. Уларни ўзлаштириш мураккаб ва муддат талаб қиладиган жараён. Шунинг учун у маълум босқичларнинг кетма-кетлигидан ташкил топади.\nЖанубий славян эпик анъаналарини ўрганган Aлберт Лорд, эпик асар куйлаш таълимининг учта босқичини кўрсатади. [4.20] Даставвал, бошқалар куйлаётганда ёш ижрочи четда ўтириб тинглайди. Бу тинглаш жараёнида ёш ижрочи эпик билим асослари билан танишади: у сюжет, қаҳрамонлар, уларнинг исмлари ва характер хусусиятлари, эпос мавзуси, топонимик фонд ва ҳоказоларни билиб олади. У қўшиқ ритмини ўзига сингдиради, шунингдек, “асардаги ғоялар ритмини ҳам ўзлаштиради”; айнан шу босқичда тез-тез такрорланиб келувчи формулалар хотирада чуқур ўрнашади. Иккинчи босқичда энг муҳими “шаклнинг асосий элементлари – ритм ва қўшиқ оҳангини ўрганиб олиш”дир. Ижрога ўрганиши учун ёш ижрочи формулалар фондига эга бўлиши лозим. Бунга эса ижро давомида такрорларга мурожаат қилиш орқали эришилади. Бу ўринда шогирд сўзлар ёки ўзга тилни ўрганаётган ёш болага монанд бўлади. Бу ўринда, айниқса устознинг аҳамияти ниҳоятда катта. Ўқувчи устозининг техникасига тақлид қилади, устозининг шеърларини эмас, унинг поэтикасини ўрганади. Иккинчи босқич ёш ижрочи ушбу соҳа мутахассилари олдида ҳеч бўлмаса битта ашулани оҳиригача ижро эта олиши билан якунланади. Ижрочи бошқа ашулаларни ҳам қисман ижро этиши мумкин, бироқ асосийси – битта ашула охиригача ижро этилиши шарт. Табиийки, ёш ижрочи ашулага “зеб” бера олмас, унга ўз сўзларини қўшиб, кенгайтира олмайди. Мавзу танлашда ҳам ҳали иккиланишдабўлади. Поэтик тилнинг аслини тўлиқ ўзлаштирмаган бўлишига қарамасдан бу босқичда ёш ижрочи ўзи эшитган бир нечта матнни қўллай олади, асосийси “анъана бардавом” эканлигини англайди. Ижрочининг репертуари ва малакаси ортгани сари биринчи ижролари ўзгариб, мукаммаллашиб, янги қиёфа касб этиб боради. Бу ўрганишнинг учинчи босқичидир. Бу босқичга ўтар экан ижрочи бошқа асарларни ҳам тўлиқ ижро эта бошлайди, уларни бойитиб, “кенгайттириб” бораверади. Ўрганиш якунига етганини уч омилда кўриш мумкин: биринчидан, аудитория диққатини бир нечта кеча давомида жалб қилиб туриш мумкин бўлган репертуар билан бойитилгани; иккинчидан, ўзи эшитган исталган асарни қайта ижро эта олиши даражадаги формулали техникани эгаллагани, тематик материални исталганча кенгайтира ва қисқартира олиш даражада мукаммал билиш билан; учинчидан, янги асарлар ярата олиши билан. Ушбу белгилар турли ижрочиларда ҳар хил намоён бўлиши мумкин: айрим ижрочилар учинчи босқичда қолиб, ҳеч қачон “маҳоратли ижрочи” даражасига ета олмайдилар, улар “формулаларни қўллаш” ва “тематик таркиб”да кучсиз бўлиб, асарни етарли даражада маҳорат билан ижро эта олмайдилар.\nЎзбек халқ достонлари ўзлаштириш жараёнини академик Т.Мирзаев қуйидаги тартибда кўрсатади: “Дастлаб термалар, достонлардаги анъанавий мисралар, умумий ўринлар (эпик клишелар), яъни баъзи бир жўзъий ўзгаришлар билан кўпчилик достонларда такрорланадиган парчалар (қаҳрамонга насихат, уни кўзатув, қахрамонларнинг учрашувларидаги савол-жавоблари, қахрамонларнинг портретлари, отни эгарлаш, от таърифи, отда сафар, жанг тасвири, бошланма, тугалланма, воқеаларни бир-бирига боғловчи тасвирлар каби) ёдлатилган. Сўнг ай¬рим олинган бир достон, кейинроқ эса устоз репертуаридаги бар¬ча асарлар ўргатилган. Айрим олинган бир достонга хос анъана¬вий формула ва эпик клишелар бўлганидек, барча достонларга тегишли традицион услуб элементлари ҳам мавжуд бўлган”. [2.35]\nЎзбекистон халқ бахшиси Абдуназар Поёнов бу ҳақида қуйидагича изоҳ беради: “Достонларни буткул ёдлаш мушкул, улар қисқа-қисқа ёдланади. Достонни аста-аста ўрганиш жараёнида ўрганувчи уни ўзига сингдириб (асар руҳиятини қабул қилиб, англаб Г.Д.), савиясини ошириб (устоздан бахшичилик анъаналари ва достон куйлаш санъатини ўрганиб, Г.Д.), кейин сюжетини ўзлаштириб куйлайди. Профессионал бахши даражасига етганда, китобдан ўрганадими, устоздан ўрганадими, асосий йўлдан чиқмасдан айтади, бошдан муродига етгунча воқеалар устозлариникига ўхшайди, бир хил бўлади, баъзан ўзгаради, йўлда қўшиқлар, бизлар байтлар ҳам деймиз, байтларда ўзгариш бўлади, баъзида сўзлар қўшилса, баъзида тушиб қолади, лекин ўша йўл (достон куйлаш санъати Г. Д.)дан чиқмай куйлайди.” \nБу йўл асрдан асрга авлоддан авлодга оғзаки анъаналар асосида етказилувчи ўз қонуниятларига эга мухташам йўл. Бу қонуниятлар анъаналар асосида шаклланиб, барқарорлик даражасига етади. Ҳар бир бахши-шоир ато этилган ўз иқтидори, талантининг қуввати даражасида йўлни давом эттиради. Салафлари келган нуқтани муайян даражада сайқаллантиради. Достон ижро этилмай қолса, воқеалар тафсилоти туриши мумкин, аммо оҳангни тутиб турувчи анъанавий қолип мисралар ҳам унитилиш ҳолатига келиши мумкин. Ижро авж пардаларда давом этса, худди мойланган мокидай ҳаммаси ўз ўрнига қайтади. Янги-янги руҳият иқлимларига парвозлар бошланади. Ҳаммаси ижрочининг таланти, иқтидори ва бу талантнинг қайси даражада рўёбга чиқара билишга боғлиқ.\nЁзувчида эркинлик бор. Ҳикоя, роман жанрининг умум қолипи мавжуд. Лекин у нима ҳақида ёзиши қандай ёзиши чекланган эмас. Истаган мавзусида ёзолади. Бахши бундай эркинликка эга эмас. Унинг йўли аниқ. Йўлдан чиқса айб қилган саналади. Лекин ана шу аниқ йўлни мукаммал ҳолатда куйлаш имкони бор. Бу ўринда куйлаш оддий қайтариш эмас, аксинча, қайта яратишни ўз ичига олади. Сўз, воқеа, оҳанг орқали тирилади. У тингловчи қулоғи орқали қалбига, онгига ўтади. Тингловчи бу воқеани қанча эшитган бўлсада, янгидан тинглайди. Куйловчининг оҳанг орқали юксак руҳий парвозга чиқиши илҳом отига миниши унга анъана ўзанида янгилик қилиш имконини беради. Ҳудди сой суви тошни силлиқлаб, қирраларини емириб оққанидек, ҳар бир ижро достонни янада мукаммал ҳолатга келтириш имкониятига эга. Аксинча, достон куйлаш тўхтаса, ишламай қолган ускуна каби бу йўл ҳам унитила бошлайди.\nЭътиборлиси шундаки, ўрганиш жараёни достонларни биз билгандек аввал айрим қисмларини, кейин тўлиғича ёд олиш ва ижро этишни ўрганишдангина иборат бўлиб қолмай, балки секинлик билан, ўзига билинмаган ҳолатда эпоснинг ичига кириш, у билан бирга яшашни ўрганиш жараёни ҳамдир. Кўпгина ижрочилар шогирдлик даврларини ёдга олар эканлар фақатгина “достонни ёдга олиш” билан боғлиқ қисминигина хотирлайдилар ва “яширин”, асосий жиҳатни назардан четда қолдирадилар. Зеро, бахшилар достон сюжетини ўзлаштиришдек узоқ ва машаққатли йўлни босиб ўтишлари лозим. Шунга қаҳрамонлар ички оламини ҳам ўзлаштиришдек оғир ва машаққатли йўлни қўшамиз – ҳар биринининг ўз тавсифи, бошқалар билан муносабати, маиший олами, эпос луғати ва ҳ.к. бор. Қайсидир маънода бу ишлар онг остида, ғайришуурий бажарилиб кетаверган, шогир юзлаб, минглаб қатор достонларни ёд олиб, осонлик билан ижро этгандагина бу ғайришуурий меҳнат самарасини ҳис қила олган.\nКўриниб турибдики, бахши – бир неча мураккаб босқичлар мувафаққиятли бажарилгач етишиладиган даража. Бу узвий кетма-кет бажариладиган босқичларни, эпик анъана ёки достон куйлаш санъатини ўрганиш жараёни дейиш мумкин. Достон куйлаш санъатини шакллантирувчи уч асосий омил мавжуд.\nБиринчиси достонни ўзлаштиришдаги барқарор узлуксизлик. Бу биз юқорида келтирган замирида анъана турувчи йўл ва барқарор кетма-кетликдир.\nИккинчиси – хотира. Бахшилар хотираси кучлилиги ва тез қабул қилиши билан ажралиб туради. “Ўзбек халқ қахрамонлик эпоси” асарида келтирилишича, яхши бахшилар ҳар бири неча минг шеърдан иборат ўттизтагача достонни билишади, Пўлкан шоир ҳатто етмиштагача достонни ёд билган. Эргаш шоир “Киз-Жибек” қозоқ поэмасини литографик нашрини икки борагина ўқиб, бир ой ўтгач ўзи ёқтириб қолган бу сюжетни ижодий тўлдириб хотираси асосида айнан куйлаган [1.28]. Бунда уларга эпик хотира ёрдам беради. Хотира билан бирга муҳим омил сифатида ғайришуурий тарзда ўзлаштирилган эпик билимларни, эпик формулаларни ҳам кўрсатиш лозим. Ижрочи эпос оламига кириб, эпик анъаналарни ўзлаштиргани учунгина маҳорат билан ижро эта олади. Ҳақиқий бахши – бу маърузачилардек хотирасидан тайёр катта матнни ўқиб берганлар эмас, балки эпос тўғрисидаги барча билимларни уйғунликда қўллай оладиган ҳамда айнан шу билимларни ижро эта оладиган инсонлардир.\nУчинчи омил – бу ижодий қобилият. Бу сўз қудратини эгаллаган ижодкор, професионал бахшилардаги туғма истеъдод. Бу қобилият достонларнинг қон томирларини юргузувчи куч дейиш мумкин. Бу омилнинг аҳамиятини бир бахшичилик мактабининг икки вакили бир достонни куйлаганда ҳам бир-бирини асло такрорламайдиган фарқли достон вариантлари яратилишида ҳам кўришимиз мумкин. Бу уларнинг эпик хотирасидаги ахборотдан фойдаланиб, уларни ижодий янгидан яратишидир. Бахшилар ҳатто бир достонни ҳар сафар куйлаганда ҳам айнан такрорламаслиги бу улардаги ижодкорликнинг юксак даражада эканлигини кўрсатади.\nШуни англаш керакки, бахши учун эпик асар хотирада сақланган, ёд олинган матн эмас: ижро жараёнида у ёддан ўқилмайди, балки янгитдан яратилади. Эпик хотирадаги формулалар асосида яратилиб, ҳар сафар худди жонли нутқдаги иборалар каби тузилади. Бу шуни англатадики, формулалар мавжудлиги айтувчига ижро пайтида сюжет ипига мунчоқлар тергандек асарни тузиш имкониятини беради.\nДемак, бахшилар халқ оғзаки ижодининг гўзал намуналарини эпик анъана доирасида ўзлари устоз бахшилардан ўрганган достон куйлаш санъати билан, эпик қонуниятларнинг асоси бўлган эпик формулалар ва эпик хотирага суяниб, ўзларидаги сўз қудрати – ижодий қобилият асосида мухташам янги дурдоналарни яратадилар.\n1. Жирмунский В.М. Зарифов Х.Т. Узбекский народный героический эпос. Государственное издательство художественной литературы. Москва.1962.ст. 530.\n2. Мирзаев Т. Халқ бахшиларининг эпик репертуари. – Тошкент: Фан, 1979.-170 б.\n3. Путилов Б.Н. Методология сравнительно-исторического изучения фольклора. Л., 1976, ст. 244.\n4. Lord Albert B. «The Singer of Tales» Cambridge, MA: Harvard Univ. Press, 2nd edition. 2000. 307 p.\n5. Суҳбат Абдуназар Поёнов билан 25.03.2020 йил Сурхондарё вилояти Қизириқ туманида бўлиб ўтган. – муаллиф билан.\nЧоп этилган: 16-02-2021, 22:42\nКўрилган: 2 288\nЧоп этилган: 27-12-2020, 05:23


Президент Шавкат Мирзиёевнинг парламентга Мурожаатномасига муносабат — Zamaxshariy.uz\nПрезидент Шавкат Мирзиёевнинг парламентга Мурожаатномасига муносабат\n30 декабря, 2020 admin Мақолалар\nЁшлик ва ўспиринлик даври ҳаётнинг энг жўшқин ва ғанимат даври ҳисобланиб, унда тана аъзолари куч-қувватга тўлган ва ҳаракатлар жўшқин бўлиб, киши кўп ютуқларни қўлга киритиши мумкин бўлади. Ёшлик даври ғаниматлиги ҳақида Пайғамбаримиз саллаллоҳу алайҳи вассаллам шундай марҳамат қилганлар:\nАйниқса, ёшларимизни ва фарзандларимизни бўш вақтларидан унумли фойдаланишга ўргатишимиз биз ота-оналарнинг, ёши улуғлар кексаларнинг бурчимиздир.\nБугунги доруломон пайтда уларнинг бўш вақтларини тўлдириш, илм билан шуғулланишлари учун барча шароит ва қулайликлар муҳайё. Ўсиб келаётган ёш авлод бу қулайликларга шукр қилиб, турли касб-ҳунарларни эгаллашлари, илм-фанда етук мутахассис бўлиб етишишлари даркор. Шунингдек, уларнинг дину диѐнатли бўлиб ўсишларига алоҳида аҳамият беришимиз ва кўмаклашишимиз лозим. Бунда аждодларимиз ҳаёти биз учун ибрат бўлиши керак.\nШунинг учун ҳам маҳтарам Президентимиз парламентга Мурожаатномаси 2021 йилни “Ёшларни қўллаб-қувватлаш ва аҳоли саломатлигини мустаҳкамлаш йили” деб эълон қилди.\nАллоҳ таоло ушбу янги йилни барчаларимизга унумли қилиб, фарзандларимиз тарбиясига янада масъулият билан ёндашувимизни насиб айласин!\nPrevious Post:Президентимиз Ш.Мирзиёевнинг Олий мажлисга қилган Мурожаатномасига бўлган муносабат\nNext Post:ПРЕЗИДЕНТИМИЗ Ш.МИРЗИЁЕВНИНГ ОЛИЙ МАЖЛИСГА ҚИЛГАН МУРОЖААТНОМАСИГА БЎЛГАН МУНОСАБАТ


Пиёзни ўғитлаш тартиби | Агро-Олам.Uz\nБош саҳифа Деҳқончилик Пиёзни ўғитлаш тартиби\nПиёз патак илдизли сабзавот бўлиб, илдиз тизими асосан тупроқнинг устки қисмига яқин жойлашган. Шунинг учун у ернинг устки қисмида асосий озиқа элементларни кўп бўлишини талаб қилади. Пиёз ўсимлигига органик ўғитлардан янги гўнгни бериш тавсия этилмайди.\nБўз тупроқларда пиёздан юқори тонна ҳосил олиш учун ҳар гектар ерга ўртача 30 тонна гўнг + минерал ўғитларни соф ҳолда N300P220K120 кг меъёрда бериш керак.\nҲайдовдан олдин гектарига гўнгнинг ҳаммаси амофос, яъни тук ҳолда 358 кг, калий хлор 120 кг ернинг асосий ишловида берилади.\nБиринчи озиқлантириш пиёз яганаланиб, пиёз боши ўтоқ қилингандан сўнг, гектарига 326 кг карбамид, 80 кг калий хлор, 104 кг амофос бериш тавсия қилинади.\nИккинчи озиқлантириш илдизмевалар шакллана бошлаганда азотнинг қолган қисми берилади\nЎтлоқи ва ўтлоқи ботқоқ тупроқларда минерал ўғитларни соф ҳолда N250P200K80 +25 тонна гўнг солиш тавсия этилади.\nҲайдовдан олдин гектарига гўнгнинг ҳаммаси, аммофос ўғитидан 330 кг, калий хлор100 кг ернинг асосий ишловида берилади.\nБиринчи озиқлантириш пиёз яганаланиб, пиёз боши ўтоқ қилингандан сўнг, азотли ўғитдан 272 кг карбамид, аммофос 104 кг ва калийни 60 кг бериш тавсия қилинади. Иккинчи озиқлантириш илдиз мевалар шакллана бошлаганда карбамид 272 кг берилади.\nШўрхок ва тақирсимон тупроқларда пиёз етиштирилганда соф ҳолда N320P220K100 кг/га меъёрда бериш керак.\nПиёз эрта, ўрта, кечки ва такроран етиштирилганда бериладиган минерал ўғитлар орасида деярли тафовут бўлмайди. Пиёз учун муқобил бўлган азот ўғити аммиак селитрасидир, фосфор ўғитларидан эса суперфосфат, аммофос, янги ўзимизда ишлаб чиқилаётган Муборак фосфоритидан тайёрланган фосфор ўғитидир. Ҳар хил даражада шўрланган ерларда пиёз етиштирилганда азот ўғити сифатида аммоний сульфат, калий ўғитларидан калий хлорид, калий сульфат каби ўғитларни бермаслик керак. Бу хилдаги ўғитлар тупроқда оз миқдорда бўлса ҳам шўрланиш даражасини оширади. Бу пиёз ўсимлигини униб чиқаётганда, ўсиб-ривожланишига, ниҳоят олинадиган ҳосилга, маҳсулот сифатига салбий таъсир этади.\nҲайдовдан олдин фосфор ва калий ўғитларининг 70–75 фоизиберилади.\nБиринчи озиқлантиришда азотнинг 50, аммофос ва калийнинг 25–30 фоизини бериш керак. Иккинчи озиқлантиришда азот ўғитининг қолган қисми берилади.


Суперлига биринчи давра якунлари. "Қўқон-1912" сафида ким қанча ўйнади? / CHAMPIONAT.asia\n00:15Клопп: “ВAРда ҳам муаммолар борлиги кўриниб турибди” 2 23:45A Серия. “Милан” янги мураббий қўл остида илк учрашувини ўтказмоқда (онлайн ҳисоб) 2 23:30Бундеслига. “Хоффенхайм” – “Шальке” ўйини 8-турга якун ясади, турнир жадвали ва тўпурарлар рўйхати билан танишинг 1 23:15РПЛ. 13-турнинг сўнгги баҳси якунланди, турнир жадвали ва тўпурарлар рўйхати билан танишинг 11 23:05ЕЧЛ. “Реал”нинг “Галатасарой”га қарши қайдномаси эълон қилинди 2 22:55A Серия. “Милан” – “Лечче” бошланғич таркиблар маълум 1 22:35“Ливерпуль”нинг ғалабали сериясига чек қўйилди 42 22:23Адам Лаллананинг баҳс сўнггида урган голи "Ливерпуль"ни МЮ билан ўйинда мағлубиятдан қутқариб қолди 154 22:15Лига 1. “Монако” 90+2 дақиқадаги гол эвазига “Ренн”дан устун келди 1 22:00Olamsport: Паола ва бошқа қиличбозларимиз Туркияда, Конорнинг эҳтимолий рақиби ва бошқа хабарлар 0 21:50Клеман Лангле: "Класиконинг бошқа кунга кўчирилиши – Барселонадаги муаммолар пайтида энг яхши қарор" 3 21:30Почеттино таркибни кучайтириш ҳақида: "Жамоадан мамнунман, лекин раҳбарият ўзгаришларга тайёр туриши керак" 3 21:25РПЛ. "Уфа" - "ЦСКА" 1:1 0 21:10Бен-Йеддер "Монако"нинг 8 ўйинида 7 та гол урди ва ... 3 20:50Спортчилар ижтимоий тармоқларда 1\nСуперлига биринчи давра якунлари. "Қўқон-1912" сафида ким қанча ўйнади?\n11 июл 11:22\nТеглар : Қўқон-1912Биринчи давра якунлари\n"Қўқон-1912" матбуот хизмати суперлига биринчи давра якунларига доир статистик маълумотларни тақдим этишни бошлади.\nБугун чемпионатнинг биринчи қисмидаги умумий статистикаси билан таништириб ўтамиз. Аниқроғи, 1-даврада ким қанча ўйнагани ҳақида маълумот берамиз. Биринчи даврада “Қўқон-1912” жамоаси шарафини 20 та футболчи ҳимоя қилди.\nЭнг кўп ўйнаган футболчилар Александр Мерзляков ва Марко Милич. Бу футболчилар барча 13 та учрашувда тўлиқ майдонда ҳаракат қилишган. Шунингдек, Қўвондиқ Рўзиев ҳам 13 та баҳсда майдонга тушган бироқ унинг ўйнаган дақиқалари бироз камроқ. Етакчи ўйинчилардан бири Мурод Холмуҳаммедов 12 та учрашувда тўлиқ ўйнаган.\nФарғона водийси кубоги. "Қўқон-1912" сўнгги дақиқаларда ўтказиб юборилган гол туфайли “Нефтчи"га мағлуб бўлди 9\nФарғонада халқаро турнир бошланди 4\nФарғонада халқаро футбол мусобақаси бўлиб ўтади 2\nАзиз Тўхтабоев: "Режаларимиз бошқача эди" 7\nCoca Cola Суперлигаси. “Қўқон-1912” ўз уйида “Қизилқум”га ютқазди 44


Марказий сайлов комиссияси котибияти раҳбари Ойбек Соатовнинг сўзларига қараганда, шу кунгача топширилган ҳужжатлар тўрт кун давомида ўрганиб чиқилади. Шундан сўнг МСКнинг мажлисида бу ҳақда махсус қарор қабул қилинади.\nО.Соатовнинг маълум қилишича, 13 ноябрга қадар 140 тага яқин ташаббус гуруҳи округ сайлов комиссияларига ҳужжат топширган. Охирги бир кун давомида бу рақам яна ортиши мумкин.\nМустақил кузатувчиларнинг эътирофича, бу ташаббус гуруҳларининг деярли барчаси ўзини ўзи бошқариш органлари, мактаблар ва бошқа давлат ташкилотлари томонидан тузилган. Шунинг учун уларни рўйхатга олишда муаммо бўлмаган. Аммо мухолифат вакиллари томонидан тузилган ташаббус гуруҳлари рўйхатга олиниш жараёнида ўтиб бўлмас тўсиқларга дуч келган.\n“Эрк” демократик партияси аъзоси Ойгул Маматова партия сайловга бойкот эълон қилишидан олдин Самарқанд вилоятидаги Оқдарё сайлов округидан ўз номзодини кўрсатишга ҳаракат қилди. Бироқ, унинг айтишича, маҳаллий ҳокимият ва ҳуқуқ-тартибот органлари бу ҳаракатга қаршилик кўрсатди.\n“Бу ташкилотлар менинг эркчи эканимни, эркчилар эса террорчилар эканини айтиб, одамларни қўрқита бошлади. Сайловчиларим эса бола-чақалари ва ўзларининг хавфсизлигидан чўчиб, мендан узр сўради ва йиғилишда қатнаша олмаслигини айтди. Улар турли идораларга чақиртирилиб, чўчитилган. Уларга ўзи ҳам ташаббус гуруҳи йиғилишига қатнашмаслик, бошқаларни ҳам олиб бормаслик шарти қўйилган”, деди О.Маматова.\nШундай қилиб О.Маматованинг сайловга қатнашишга бўлган уриниши муваффақиятсиз якунланди.\nМухолифатдаги партиялар ва инсон ҳуқуқлари ҳимоячиларини бирлаштирган “Давра кенгаши” норасмий ташкилотининг Андижон вилояти бўйича вакили Акбаржон Ориповнинг таъкидлашича, Марҳамат туманида 531 кишидан иборат ташаббус гуруҳи тузилган. Гуруҳ депутатликка Мусажон Бобожоновнинг номзодини кўрсатган. Шундан сўнг М.Бобожоновни милиция идорасига чақириш, орқасидан таъқиб қилиш ҳолатлари юз бера бошлаган.\n“Бирлик халқ ҳаракати” партияси Андижон тумани бўлими раиси Исроил Холдоровнинг номзоди вилоят халқ депутатлари кенгашига кўрсатилган эди. Бироқ, И.Холдоровнинг айтишича, у номаълум шахслар томонидан ўз уйи олдида калтакланган.\nФарғона вилоятидаги демократик кучлар форуми раҳбари Исмоил Дадажоновнинг фикрича, ҳукумат мухолиф фикрлайдиган ташаббус гуруҳлари номзодларини рўйхатга олишни истамайди. Уларни сайловда қатнаштирмаслик учун бу ҳақда сайлов округлари раисларига кўрсатма берилган. Шунинг учун округлар сайлов комиссиялари раҳбарлари ташаббус гуруҳларини рўйхатдан ўтказмаслик учун турли баҳоналарни ўйлаб топади ёки улардан қочиб юради.\n“Эрк” ва “Озод деҳқонлар” партиялари парламент сайловига бойкот эълон қилди. “Бирлик” партиясидан фақат бир номзод ташаббус гуруҳи орқали Сурхондарё вилоятида рўйхатга олингани айтилмоқда. Бироқ бу хабар тўла тасдиқлангани йўқ.


5 ёшли қизчанинг ўлими билан боғлиқ тарқалган хабарларга ойдинлик киритилди\nИжтимоий тармоқларда Фарғона вилояти Олтиариқ тумани 6-мактабгача таълим муассаси тарбияланувчисининг мудҳиш ўлими билан боғлиқ шов-шувли хабарлар тарқалди. Хўш, аслида нима бўлган эди ўзи, деб ёзади ЎзА.\nТергов маълумотларига кўра, жорий йилнинг 5 февраль куни соат 16:00 атрофида боғча ҳамшираси М.Қодирова ўзининг икки фарзанди билан қариндошининг 5 ёшли қизи Кибриёхон Ғаффоралиевани олиб кетган. Қизчанинг ота-онаси хорижга ишга кетгани сабаб у бобоси ва бувиси қарамоғида яшаган.\nҲамшира бу уч нафар болани уйига яқин масофада қолдириб, ўзи боғчага қайтиб кириб кетган. Бу вақтда велосипед минган номаълум эркак шахс болаларга ширинлик олиб бериш баҳонасида улардан иккисини орқа ўриндиққа, бирини олдинга ўтқазган. Кўча бошига боргач, эркак икки болани қолдирган ва қизчани ўзи билан олиб кетган.\nНомаълум шахс қизчани "Полосон" маҳалла фуқаролар йиғини ҳудудидан ўтувчи Тошкент-Марғилон-Андижон йўналишидаги темир йўлнинг Олтиариқ-Марғилон қисмидан Марғилон шаҳри томонга олиб бориб, шу куни соат тахминан 22:00 ларда, атроф қоронғу бўлишига қарамай, қаровсиз ҳолда қолдириб ташлаб кетиши оқибатида кўплаб тан жароҳатлари етказилган жасади топилган. Ушбу ҳолат бўйича тезкор қидирув ишлари олиб борилди.\nОлиб борилган суриштирув ишлари давомида жорий йил 15 февраль куни ушбу жиноятни Қўштепа тумани "Қумтепа" маҳалла фуқаролар йиғинида яшовчи, 1998 йилда туғилган, ёлланма ишчи А.А. содир этгани аниқланиб, далилий ашё билан ушланган. Прокуратура томонида тергов ишлари давом эттирилмоқда.


"Қирол ўлди! Яшасин қирол!" Дубайда юрган Умид Аҳмаджонов ишдан олинди (ФОТО) » Жаҳон - бизнинг нигоҳимизда!\nБош саҳифа Жаҳон - бизнинг нигоҳимизда! » Спорт » "Қирол ўлди! Яшасин қирол!" Дубайда юрган Умид Аҳмаджонов ишдан олинди (ФОТО)\n"Қирол ўлди! Яшасин қирол!" Дубайда юрган Умид Аҳмаджонов ишдан олинди (ФОТО)\nСпорт 15-05-2019, 23:48 0\nРустам Шоабдураҳмонов деган номни эшитишим билан яхши ташкилотчи, спортга ва умуман сиёсатга бегона бўлмаган, бир сўз билан айтадиган бўлсак, дипломат ва хушмуомала инсон кўз олдимда гавдаланади.\nЛекин, асосий савол эса ҳамон жавобсиз, ҳар доимгидек. Умид Аҳмаджонов нега бу лавозимдан олинди? Ўзи билармиди? Яна кимлар биларди? Хуллас, саволлар кўп.\nТез орада Олимпия ўйинлари борасида Ўзбекистон спортчилари учун кўплаб ишларни қилишга улгурган Умид Аҳмаджонов Дубайда бўлиб туриб, Буюк Британияга кетиши арафасида, туғилган кунини нишонлаш тараддудида турган бир паллада, худди Нурхон Нафасовдек ишдан олинди (Нурхон Нафасов ҳам ўзи бўлмаган ишдан олинган кун).\nБош вазир Абдулла Арипов раислиги, Каратэ федерацияси Президенти Аълам Муллаев (Нурхон Нафасов ҳам Каратэ федерацияси Президенти) маърузачилигида ўтган йиғилишда Умид Аҳмаджоновнинг раис бўлишига баралла овоз берганлар, унинг бўшатилишига ҳам баралла овоз беришларини кузатиш кишини узоқ ўйларга олиб кетади.\nХуллас, тез ёнган олов тез ўчиши, тез ёққан қорнинг тез тугаши каби Умид Аҳмаджоновнинг тез танилиши ҳам Олимпия қўмитасидаги раислигининг тез якунланиши билан тугади.\nУмид Аҳмаджоновга балки бошқа иш берилар, ҳар ҳолда у Паралимпияда соҳасида яхши натижаларга эрилишига сабабчи бўлганлардан бири.\nХуллас, бугунги йиғилиш Олимпия қўмитаси расмий нашрида қуйидагича "ёритилди".\nШунақа гаплар! Сўзимиз якунида эса Умид Аҳмаджоновни туғилган куни билан табриклаган ҳолда, Рустам ака Шоабдураҳмоновга Олимпия қўмитаси раислигида фақат ва фақат омадлар тилаб қоламиз!


Даниэл Эллини 24 ёшида миллионерга айлантирган 10 та одати » Энг сўнгги тезкор хабарлар - PRESS24.UZ\nPRESS24.UZ » Барчаси » Бизнес » Даниэл Эллини 24 ёшида миллионерга айлантирган 10 та одати\nДаниэл Эллини 24 ёшида миллионерга айлантирган 10 та одати\n9-05-2019, 14:41 167\nДаниэл Элли халқаро бизнес мутахассис, 3 та бестселлер китоблар муаллифи ва етакчи спикер. У “The Ally Way and dignify designs” компаниясининг асосчиси сифатида у ишбилармонларга ўз брендини яратишга, ёзувчиларни эса бестселлер китоблар ёзишга ва уларни сотишга ёрдам берди. Элли ўзини-ўзи яратди ва 24 ёшида миллионерга айланди. Хўш, унинг қандай одатлари уни миллионер даражасига чиқарди?! "Press24.uz" мухбири анашу одатлар 10 талигини сизларга таништиради.\nМана сизни миллионер қиладиган 10 та муҳим одат:\nМиллионерлар ўзларининг оддий ва аниқ қилиб ифодалашни биладилар.Улар ўзларининг сўзларини аниқлик билан ишлатишади ва улар айтаётган сўзларда чуқур ма`нога эга бўлади. Осонлик билан гапиришни ўрганиш учун, мен маҳаллий тост айтиш мастерлари клубига қўшилганман.\nЭски ва зарарли одатларингиздан воз кечинг.\nЯнги нарсаларга дуч келишдан аввал, сиз эски нарсадан воз кечишингиз керак. Сиз зарарли одатларингиздан воз кечиб, ижобий одатларга алмаштиришингиз керак.\nКунлик мақсадларингизни аниқланг.\nҲар куни мен қоғозга ўз кунлик мақсадларимни ёзардим. Бу одат сизни кун сайин кучайтиади. Ҳар куни мақсадлар қўйганингизда улар биринчи навбатда сизни энг муҳим нарсаларни аниқлаб олишга ва уларни муҳимлиги бўйича биринчи ўринга қўяди.\nЎзингизга тўғри бўлинг.\nСиз ўзингизга нима вада қилган бўлсангиз, шуни қилишингиз керак. Ҳаётингизда профессионал мақсадларга эришиш учун шахсий қадриятингизни қурбон қилиш учун кўп марта таклиф қилишади. Агар бундай васвасалар пайдо бўлса, унга берилманг.\nҚарорлар қабул қилинг.\nҚанчалик кўп қарорлар қабул қилсангиз, шунчалик муваффақиятга эришасиз. Ҳар доим ўзингиз қарор қабул қилинг, ҳатто бу қаерга бошлашини билмасангиз ҳам. Тез орада керакли жавобларни топасиз.\nКўпчилик одамлар ҳамма нарсани биламан деб ўйлашади. Бу фикрлаш, уларни ҳақиқатни билишларига тўсқинлик қилади. Сиз қандай йўналишда ҳаракат қилаётганингизни билиш учун саволлар беришингиз керак.\nҲарв Экер: “ҳар бир мастер қачонлардир фалокат бўлган”\nТашқи кўринишингизга этибор беринг.\nҲар доим ташқи кўринишингизга этибор беринг. Кўп ўтмай, сиз кўпроқ фойдали имкониятларни жалб қилаётганингизни сезасиз. Миллионер каби кўриниш- бу миллионер бўлиш учун энг яхши усул.\nНимага қодир бўлсангиз, ундан максимал фойдаланинг.\nАксарият одамлар кам иш қиладилар, аммо максимал натижаларни кутидилар. Миллионер ўз вазифаларини бажаришнинг энг яхши усулларини топадилар. Улар бошқа одамлар ва тизимлар ёрдамида керакли натижаларга эришиш учун барча куч ғайратларини ишга соладилар, шунингдек уларнинг кучли томонларини мақбул тарзда ишлатишади.\n“500 қоида” сига амал қилинг.\nБуни оддий қилиб айтадиган бўлсак, бу одат менга агар миллионер бўлишни истасам, ҳар ой камида 500 кишига хизматимни таклиф қилишим кераклигини кўрсатади.\nМиллионер бўла олишингизнинг 5 аломати...\nЎртача миллионерларнинг кундалик одатлари...\nАмерикалик таниқли продюсер Ўзбекистонда...


Мажбурий ўзгаришлар, мураббийларга кўрсатилган сариқ карточкалар, омади келмаган Томива, Вадим Абрамов стадиондан кузатиб борган “Металлург” – “Бунёдкор” учрашуви ҳақида / CHAMPIONAT.asia\n01:39А Серия. "Рома" "Удинезе"ни кичик ҳисобда мағлуб қилди. Шомуродов 86-дақиқада майдонга туширилди 8 01:20Остон Ўрунов "Спартак"га қарши ўйинни ўтказиб юборади 1 01:00Дилшод Раҳматов: "Эртанги ўйинга юз эмас, икки юз фоиз тайёрмиз деб айта оламан" 6 00:41Ла Лига. "Кадис" - "Барселона". Асосий таркиблар аниқ 8 00:25А Серия. "Наполи" "Сампдория"га тўртта гол урди. "Торино" ва "Лацио"да эса дуранг 1 00:05Ҳусниддин Нишонов: "Биз Эрон термасини анчадан бери кутяпмиз" 9 23:45Саудия Арабистони чемпионати. "Ал Насср" ғалабага эришди. Машарипов ўйинда тўлиқ ҳаракат қилди 4 23:27Роналдо Суперлига ҳақида: "Ёмон фикр эмас. Шунчаки, буни тўғри тушунтира олишмади" 3 23:07А Серия. "Рома" - "Удинезе". Асосий тарбиклар маълум 22 22:49Жиру "Специя"га қарши ўйинда майдонга тушиши мумкин 1 22:30Лапорта: "Куманнинг келажаги бугунги натижага боғлиқ эмас" 14 22:11Футзал. ЖЧ-2021. Қозоғистон ва Аргентина рақибларини тор-мор этиб, чорак финалга чиқди 29 21:57"Барселона" туркиялик вундеркинд трансферини эълон қилди 5 21:40Анчелоттининг айтишича, "Реал"нинг келажаги порлоқ 26 21:23Кроос умумий гуруҳ машғулотларига қайтди 10\nМажбурий ўзгаришлар, мураббийларга кўрсатилган сариқ карточкалар, омади келмаган Томива, Вадим Абрамов стадиондан кузатиб борган “Металлург” – “Бунёдкор” учрашуви ҳақида\n17 мар 12:46\nЎзбекистон Суперлигаси 2021 йилги мавсумнинг 2-турига якун ясалди.\nТурнинг сўнгги учрашуви Бекободда “Металлург” – “Бунёдкор” жамоалари ўртасида кечди. Мазкур учрашувда баҳс аввалида киритилган гол ўзининг ягоналагини сақлаб қолди ҳамда “Металлург” жамоаси эгаси бўлди. Биз ўйин ва унинг атрофидаги вазиятлар ҳақида сўз юритамиз.\nЎйиндан аввалги эътиборли икки жараён\n“Металлург” бош мураббийи Андрей Шипилов 1-турдаги “Сурхон” жамоаси билан учрашувдаги мағлубиятдан кейин ўз ҳохишига кўра клубни тарк этишга қарор қилди. Эндиликда жамоани Жасур Aбдураимов бошқариб боради. “Бунёдкор”га қарши учрашувда эса “Металлург”ни ёрдамчи мураббий Февзи Давлетов бошқариб борди.\nШунингдек, бугун Ўзбекистон миллий терма жамоасига март ойида бўлиб ўтадиган ФИФA кунларига чақирилган футболчилар рўйхати эълон қилинди. Қизиғи, бугунги учрашувда қатнашган икки жамоа футболчиларидан атиги 1 нафари Вадим Aбрамов рўйхатидан жой олган. У ҳам бўлса Лутфулла Тўраев. “Металлург” – “Бунёдкор” учрашувида эса Вадим Карленович ўйинни стадиондан кузатиб борди. “Бунёдкор”нинг 1-турда “Машъал”га қарши ўйинида ҳам Вадим Aбрамов стадионда эди.\nЯна бир ҳолат эътиборимизни тортди. "Бунёдкор" клуби футболчилари ўйиндан олдин puma либосида майдонга тушиб келишди, ўйин формаси эса jako компаниясига тегишли эди.\nШаҳзодбек Нурматов - 5'\n5' Шаҳзодбек Нурматов\n5' Станислав Андреев\n17' Станислав Андреев\n39' Дамир Темиров\n55' Шаҳзодбек Нурматов (Дониёр Нарзуллаев)\n69' Евгений Макеев\n79' Аброр Тошқўзиев (Шаҳзодбек Ғофурбеков)\n80' Дониёр Нарзуллаев\n85' Ихтиёр Тошпўлатов (Дилшод Раҳматуллаев)\n60' Лутфулла Тўраев (Суҳроб Иззатов)\n63' Санжар Рашидов (Фаррух Икромов)\nЮқори темп билан бошланган 1-бўлим ҳақида\nЎйиннинг илк дақиқалари анчагина юқори темп ва ҳужумлар билан бошланди. Буни қарангки, айнан шундай ҳужумлардан бири ўйиннинг 5-дақиқасидаёқ самара берди. “Металлург” ҳужумчиси Шаҳзод Нурматов чап қанотдан ёриб кириб тўпни жарима майдончаси ичкарисига етказиб бермоқчи бўлди, бироқ бу узатмани траекторияси ўзгариб, тўп дарвозага бориб тушди – 1:0. Голдан сўнг ҳам бекободликлар олдинга ўтишда тиним билмадилар. Яна ўша Шаҳзод Нурматов ўзининг фаол ҳаракатлари билан жарима майдончасига кириб борди. Унга узатилган тўпга биринчи етиб келди, бироқ “Бунёдкор” посбони Равшан Ягудин тўпни олиш учун Нурматов билан тўқнашиб кетди. Бирозгина баҳсли ҳолат юзага келган бўлса-да, бош ҳакам бу вазиятда пеналти белгилади. Шундан сўнг тўп асосан майдон марказида бўлиб турди. Гоҳ у, гоҳ бу жамоа олдинга боришга интилишар эди. Ўйиннинг 38-дақиқасида Ихтиёр Тошпўлатов зарба берди ва уни Ягудин ушлаб олди. Бекободликларнинг устунлигида кечган бўлим 1:0 ҳисоби билан ўз якунига етди.\nМажбурий ўзгаришлар, мураббийларга кўрсатилган сариқ карточкалар, омади келмаган Томива – 2-бўлим ҳақида\n1-бўлимдан кўнгиллар тўлишмадими, жамоалар 2-бўлимда анчагина шиддатли ўйин кўрсатишди. Баҳсли ҳолатларда “қалдирғочлар” мураббий штабидагилар ҳам асабларини тия олишмади. 48-дақиқада “Бунёдкор” мураббийи Марат Мифтахуддинов ҳакамга эътироз билдиргани учун сариқ карточка олди. Тошкентликларнинг нигериялик ҳужумчиси Томива бир неча бор ўз омадини рақиб жарима майдончасидан излаб кўрди. 59-дақиқада у “Металлург” ҳимоясини ёриб кириб, зарба берди, бироқ ноаниқ. 2-бўлимдаги ва ўзи умуман ўйиндаги энг хавфли вазият 74-дақиқада юз берди. Хуршид Ғиёсовнинг чамаси 20 метрлардан берган зарбаси дарвоза устунига тегиб қайтди. Қайтган тўпга биринчи бўлиб эгалик қилган Томива эса деярли бўш қолган дарвозага зарба берди, аммо ушбу зарба ҳам устунга бориб тегди. “Металлург” аъзолари ҳакамга бу вазиятда ўйиндан ташқари ҳолат бор эканлигини уқтиришга ҳаракат қилишди, бироқ такрорий лавҳалардан кўриндики бу ҳам баҳсли вазият. Балки, VAR бўлганида яхшироқ билиб олиш мумкин эди. 80-дақиқада “Металлург” футболчилари яна бир бор гол уришди, бироқ инобатга олинмади. Бурчакдан узатилган тўпни Одил Абдумажидов боши билан дарвозага йўллаганди. Аммо ҳакам ҳужумда фол деб топди. 2-бўлим аввалида “Бунёдкор” мураббийи сариқ карточка олган эди, учрашув сўнггида бош мураббий Шуҳрат Мақсудов ҳам сариқ карточка ишлаб олди.\n“Металлург” жамоаси 2-бўлимда 2 та мажбурий ўзгаришни амалга оширди. Ихтиёр Тошпўлатов ҳамда гол муаллифи Шаҳзод Нурматов жароҳат сабаб алмаштирилди. 1:0 ҳисоби билан ўйин ўз ниҳоясига етди ва бекободликлар мавсумдаги илк ғалабасини қўлга киритишди.\nШуҳрат Мақсудов: "Лутфулла Тўраев терма жамоа йиғинидан жароҳат билан қайтганди"\nФевзи Давлетов: "Бугунги ғалаба футболчиларники бўлди"\nКеласи турни “Металлург” жамоаси Муборакнинг “Машъал”ига қарши ўтказади. Муборакликлар мавсумда ҳали очко олишмади ва уй учрашувида бунга ҳаракат қилиб кўришади. “Металлург” “Бунёдкор” 1-турда енгган рақиб майдонига сафар қилган бўлади.\n“Бунёдкор” жамоаси 3-турни ўз майдонида, “Aндижон”га қарши ўтказади. Aндижонликлар бу турда 3 очколик бўлишдилар. Очколари-ю, тўплар нисбатлари ҳам бир хил бўлган икки жамоа Тошкентда куч синашишади.\nСуперлига. 102 дақиқа давом этган ўйин. Тошкент дербисида "Бунёдкор"дан камбэк 26\nАнвар Раҳимов ҳозир қаерда? 8\nСуперлига. "Бунёдкор" - "Локомотив" ўйини Тошкентда эмас, Олмалиқда бўлади 3\nСарвар Каримов: “Сўғдиёна” билан ўйиндан олдин йиғилиб қолган мукофат пулларимизни ярмини олдик" 10


«Рўмолингизни бошқача ўранг…». Концертда бўлган ҳангома – КУН УЗ\nГлавная / Жамият / «Рўмолингизни бошқача ўранг…». Концертда бўлган ҳангома\nAnvar 12.12.2017\tЖамият Comments Off on «Рўмолингизни бошқача ўранг…». Концертда бўлган ҳангома 58 Показы\n«Дизайн» гуруҳи концерт берадиган бўлиб қолди. Оғир ўтган иш ҳафтасидан сўнг маънавий ҳордиқ чиқариш мақсадида рафиқам билан «Истиқлол» санъат саройига ташриф буюрдик. Ҳаммаси ана шундан кейин бошланди…\nКонцертга ташриф буюрганлар кўп. Ўзаро суҳбатлашишган, кулишишган, ҳовлиқишган, бир-бирларини излаётган одамларга қараб кайфиятинг кўтарилади. Сен ҳам мана шу одамлар орасига сингиб кетасан. Туртиниб, сиқилишиб, ичингда бир ўзгача ҳаяжон билан одимлайсан. Аммо кутилмаганда айрим ишлар бўлади-ки, тарвузинг қўлтиғингдан тушади, ақлинг шошиб, нима қиларингни билмай қоласан…\nГап шундаки, ўша кунги концертга ташриф буюраётган одамларнинг чиптасини текшираётган ИИБ ходимларидан бири рафиқамнинг рўмол (ҳижоб)да эканлигидан ҳайратланди ва деди: “Рўмолингизни бошқача ўраб киринг илтимос, тушунасиз-ку, ҳозир замон нозик…”.\nЎша куни рафиқамнинг, қолаверса, ўзимнинг ҳам таъбим хира бўлгани ва бундай кайфиятда концерт томоша қилиб бўлмаслиги учун унга кирмадим… Бир ходимнинг шахсий принципларигами, ишининг моҳиятига тушунмайми ёки биз билмаган ҳолатлар юзасиданми ҳижоб борасида қилган иши ҳам қизиқ, ҳам кулгили туюлди.\nБу агар давлат томонидан, тегишли қонунлар асосида тақиқланганда-ку, майли эди. Аммо, ўзи билганича, “ҳижобли-ми, демак қараш керак, текшириш керак”, деган тушунча билан ишлаётган айрим ИИБ ходимларининг иши кишини ўйлантиради…\nИИБ Истиқлол\t2017-12-12\nTags ИИБ Истиқлол\nПред. Имомали Раҳмон Иорданияга кутилмаган таклиф билан чиқди\nСледующая Сийратнависликда янгича услуб


Хоразмда «Бўлғуси келин-куёвлар инновацион мактаби» очилди\nФото: oila markazi\nХоразмда «Бўлғуси келин-куёвлар инновацион мактаби» очилди. Ушбу мактаб «Оила» илмий-амалий тадқиқот маркази томонидан Ёшлар иттифоқи ва Хотин-қизлар қўмитаси ҳамкорлигида ташкил этилди. Бу ҳақда Ёшлар медиа маркази хабар бермоқда.\nМазкур мактабни очишдан асосий мақсад ёшларни оилавий ҳаётга тайёрлаш, бўлғуси келин-куёвларга ҳаётий тажрибалардан сабоқ бериш, уларнинг оилавий муносабатлар бўйича билим ва кўникмаларини оширишдан иборат.\nОчилиш маросимида Ўзбекистон Республикаси Вазирлар Маҳкамаси ҳузуридаги «Оила» илмий-амалий тадқиқот маркази директори, сенатор Дилором Тошмуҳамедова, Бош вазир ўринбосари, Хотин-қизлар қўмитаси раиси Танзила Норбоева, Ўзбекистон Ёшлар иттифоқи Хоразм вилояти Кенгаши раиси Мансур Машарипов, вилоят Хотин-қизлар қўмитаси раиси Гулсара Қурбонбоева ҳамда мутасадди ташкилот раҳбарлари, вилоятдаги ёш оила вакиллари иштирок этишди.\nЁш оилаларга семинар-тренинглар ўтиш учун вилоятдаги энг намунали оилалардан бири Машариповлар оиласи ҳам таклиф этилиб, оиланинг бирдамлиги, тотувлигида нималарга эътибор қаратиш тўғрисида ҳаётий мисоллар келтирилди.\nОчилиш маросимидан сўнг махсус тренерлар томонидан ёш оила вакиллари учун биринчи ўқув-семинар ўтказилди.


"Зарб" китоби, Иқбол Мирзо\nЗамонамиз қаҳрамони ким?\nУни қайдан излаш керак?\nУнинг бугунги қиёфаси қандай бўлиши лозим?\nБу каби қўшқават саволлар кўпдан бери ёзувчиларимизни ўйлантириб келаётгани бор гап.\nҚаҳрамон деганда ақл бовар қилмас мардлик намуналарини кўрсатган, тоғларни қўпориб, тўфонларни тўхтатган ёки бугун дунё бадииятида урф бўлганидек, инсониятни ҳалокатдан асраб қолган арслонкелбат шахс кўз олдимизга келиши ва шу сабабдан ҳам унинг чизгиларини яратиш муайян мушкулотларга рўпара қилиши тайин.\nТўғри, ҳар кимнинг қаричи ўзи билан.\nЎзбекистон халқ шоири Иқбол Мирзо эса биз излаган қаҳрамонни шундоқ ёнгинамизда елкама-елка яшаётган одамлар орасида кўради. Ана шундай юртдошларимиздан бири Рустам Мажидов “Зарб” қиссаси қаҳрамонидир. У ўз қатъияти, иродасига суяниб қанчадан-қанча машаққатларни енгиб ўтади. Азиз Раҳмонов каби ўсмир шогирдларини тўғри йўлга солиб, дунё аренаси шоҳсупасигача олиб чиқади.\nҚарангки, биргина шахснинг шарофати билан бугун дунё спорти луғатида “Рапқон бокс мактаби” деган атама пайдо бўлди.\nҲа, инсоннинг беминнат заҳмати ҳеч қачон кўчада қолмайди. Кўплаб Осиё ва жаҳон чемпионлари мураббийи, Ўзбекистонда хизмат кўрсатган спорт устози, Халқаро тоифадаги АИБА ҳаками, сенатор Рустам Мажидов эл орасида ҳам “Рустам паҳлавон” деб эъзоз топган.\nЁн-верингизга қарасангиз, Ватан ва миллат учун сидқидилдан хизмат қилаётган оддий одамларни кўрасиз. Замон қаҳрамонлари шулар эмасми? Балки, Сиз ҳам ана шу фидойилар тоифасига мансубдирсиз. Муҳими, бу имкон ўзингизнинг қўлингизда.\nКитобни ўқиб чиққанингиздан сўнг бир хулосага келармиз...


Газета СБХ / 2014 год / № 18 / Энг яхши аудитор ким?\n24 апрелда Ўзбекистон Аудиторлар палатаси ҳамда Бухгалтерлар миллий уюшмаси томонидан Молия вазирлиги иштирокида ташкил этилган конференция бўлиб ўтди. Унинг иштирокчилари аудиторлик хизматлари сифатини яхшилаш ва аудиторлик ташкилотларининг ишбилармонлик фаоллигини ошириш масалаларини муҳокама қилдилар.\nКонференцияда аудиторлик ташкилотларининг рейтинги эълон қилинди. Шу ўринда рейтинг баҳоси берилган лицензиялар туридан келиб чиқиб, аудиторлик ташкилотларининг тўрт гуруҳи бўйича берилишини эслатиб ўтамиз. 1-гуруҳ – барча хўжалик юритувчи субъектларнинг аудиторлик текширувларини амалга оширувчилар; 1М гуруҳи – барча хўжалик юритувчи субъектларни текшириш ҳуқуқига эга бўлган ҚК; 2-гуруҳ – ташаббусли ва мажбурий аудиторлик текширувларини ўтказувчилар; 3-гуруҳ – фақат хўжалик юритувчи субъектларнинг ташаббусли аудиторлик текширувлари.\nРейтинг баҳосини беришда 98 ташкилот иштирок этди. Қуйидагилар энг яхши деб эътироф этилди: 1-гуруҳда – «Kreston Tashkent», «FTF-Audit», «PKF Mak Alyans», «Nazorat-Audit», «Tsiar-Finans», «Marikon-Audit» МЧЖ; 1М гуруҳида – «PraysvoterxausKupers» ШК, «Ernst & Young», «Deloitte va Touche» МЧЖ; иккинчи гуруҳда – «Akademik Audit», «Xaqiqatbek Audit Servis», «LII MRO», «Audit-Kim», «Maslaxataudit-M», «Faba-Expert» МЧЖ; учинчи гуруҳда – «Sata-Audit», «Audit-Services Ltd», «Afrosiyob Audit Standart», «Maslahat-Harakat», «Perfect Audit», «Orient Audit Group» МЧЖ*.\nШуни таъкидлаш жоизки, ҳозирги Рейтинг баҳосини бериш услубияти кўп жиҳатдан ўтган йилги услубиятга мувофиқ келади, бироқ ўзгартишлар ҳам бор. Хусусан, «Молиявий кўрсаткичлар» омилининг улуши 40%дан 35%га камайди, «Соф тушум»ни баҳолаш 5%га пасайди, бироқ унинг ўсиш динамикаси қиймати икки баравар кўпайди. «Аудиторлик компаниясининг хусусий капитали» омили бекор қилинди. Аудиторларнинг сертификатланган ёрдамчиларини ҳисобга олинадиган бўлди. Аудиторлик фирмасининг Ўзбекистон бозорида ишлаш стажи ҳам юқори баҳолана бошлади, унинг веб-сайти борлиги ва уни контент билан тўлдиришга кўпроқ эътибор берила бошлади. Ҳозирги услубият аудиторлик ташкилотлари фаолиятига янада адолатли рейтинг баҳолари бераётганига қарамай, рейтинг ўтказиш чоғида ҳисобга олиниши таклиф этилаётган бир қатор кўрсаткичлар мавжуд.\n«Tsiar-Finans» МЧЖ аудиторлик ташкилотининг директори Собир Сафаев конференцияда сўзга чиқиб, биринчи гуруҳни 1М гуруҳи билан бирлаштиришни таклиф қилди. Агар илгари ҚКлар миллий ва халқаро стандартлар бўйича ишлаганликлари сабабли бундай бўлиниш мақсадга мувофиқ бўлган бўлса, бугунги кунда ушбу фарқ долзарб бўлмай қолди. Мамлакатимиз аудиторлик ташкилотларининг кўпчилиги жаҳон сифат стандартларига мувофиқ ҳолда ишлаб, халқаро аудит тармоқларига киряптилар.\nАудиторлик хизматлари нархлари демпинги йиғилганлар ўртасида қизғин мунозарага сабаб бўлди. Ташкилотларнинг раҳбарлари арзон хизматларни таклиф этаётган компанияларга қараб, текширувлар қийматини пасайтиришга мажбур эканликлари таъкидланди. Гап шундаки, аудиторлар бундай компанияларда кўпинча номига қайд этилган бўлиб, аслида бошқа фаолият билан шуғулланадилар, улар аудит учун ишлаш вақти ва қийматини сифатли аудитнинг реал қийматидан эмас, балки ўз манфаатларидан келиб чиқиб ҳисоблайдилар. Ушбу муаммони ҳал этиш учун аудиторлик фирмаларининг энг кам штатини 6 аудитордан 12 аудиторга қадар кенгайтириш таклиф қилинди.\nКонференцияда аудитни ривожлантириш, аудиторлик хизматлари сифатини ошириш, кадрлар тайёрлашнинг бошқа масалалари ҳам муҳокама қилинди. Унинг материаллари «Аудитор хабарномаси»нинг навбатдаги сонида батафсилроқ ёритилади.\n*Аудиторлик ташкилотлари рейтинги якунлари norma.uz ва auditreyting.uz сайтларида жойлаштирилган.\nОльга КИРЬЯКОВА, мухбиримиз.\nПрочитано: 2049 раз(а)


Лукашенко Москвага келди У Путин билан Россия ва Беларусь бирлашуви режасини тасдиқламоқчи 19-09-2021, 15:43 | Zamin.uz\nХабарга кўра, 9 сентябрь куни тушдан кейин Лукашенко Кремлда Россия президенти Владимир Путин билан учрашади.\n«Улар Россия ва Беларусь интеграцияси учун йўл хариталари пакетини имзолашни режалаштирмоқда», — деган эди аввалроқ Беларуснинг Москвадаги элчиси Владимир Семашко. «Белта» хабарига кўра, томонлар икки мамлакат ҳукуматлари томонидан тайёрланган 28 та иттифоқ дастурини муҳокама қилади.\nИюлдаги учрашув Александр Лукашенко ва Владимир Путиннинг 2021 йил бошидан бери тўртинчи юзма-юз учрашуви эди. Биринчиси февраль ойида Сочида, иккинчиси апрель ойида Москвада, учинчиси май ойида яна Сочида бўлиб ўтганди. «Замин» янгиликларини «Вконтакти»да кузатиб боринг\nЯнгиликлар » Дунё » Лукашенко Москвага келди. У Путин билан Россия ва Беларусь бирлашуви режасини тасдиқламоқчи


imon.uz 14-05-2019 386\nАллоҳ таоло каломи Қуръони каримда шундай марҳамамт қилади:\n“Эй мўминлар, Аллоҳдан қўрқинглар! Ҳар ким эртаси учун олдиндан нима ҳозирлаб қўйганига қарасин! Аллоҳдан қўрқинглар, чунки Аллоҳ чиндан ҳам қилаётган амалларингиздан хабардордир”. (Ҳашр сураси – 18 ояти).\n“Аллоҳ таолодан қўрққан киши:\n-\tтилини ёлғондан, ғийбатдан, ўзгаларни бўҳтон қилишдан ва бекорчи сўзларни айтишдан тияди, Аллоҳ таолонинг зикри, Қуръон тиловати ва маърифий суҳбатлар билан машғул бўлади;\n-\tқалбида мусулмон қариндлшларига душманлик ҳисси, адоват ва ҳасад каби ғайриинсоний иллатлар бўлмайди. Чунки, Пайғамбар (алайҳиссалом): “Олов ўтинни еб битиргани каби, ҳасад ҳам инсоннинг гўзал амалларини еб битиради”, - деганлар.\n-\tкўзини қараш манъ этилган нарсаклардан тўсади. Дунёга ибрат назари билан боқади. Негаки, Пайғамбар (соллаллоҳу алайҳи васаллам): “Ким кўзини нопок нарсалар билан тўлдирса, Аллоҳ таоло қиёмат куни у кўзни олов билан тўлдиради”, - деганлар.\n-\tмеъдасини нопок луқмадан асрайди. Зеро, Пайғамбар (алайҳис солату васаллам): “Инсон меъдасига бир луқма ҳаром тушса, у луқма чиқиб кетгунича еру кўкдаги фаришталар унга лаънат ўқийди. Агар у луқма меъдасидан чиқиб кетмай ўлиб қолса, борадиган ери жаҳаннамдир”, - деганлар.\n-\tқўлини фақат Аллоҳнинг ризоси бўлган нарсаларгагина узатади;\n-\tоёғи исён йўлида одимламайди. Илм –маърифат ва яхши ахлоқ ўрганиш мақсадида олимлар ва солиҳ кишилар мажлисига боради.\nАллоҳ таолодан қўрққан одам фақат Аллоҳ таоло ризоси учун Унгагина ибодат қилади. Риёдан, инсонларга ўзини ё ишларини кўз-кўз қилишдан ва иккиюзламачиликдан сақланади”.\nҲар бир мўмин-мусулмон учун сув билан ҳаводек зарур бўлган бу гўзал насиҳатлар Имоми Абу Лайс Мисрий ҳазратларининг қаламларига мансубдир. Ҳа азизлар! Халқимизда “Худодан қўрқмагандан қўрқ”- деган нақл ҳам бекорга айтилмаган.\nАллоҳ таолодан қўрқиш танамиздаги барча аъзоларни ўзига хос усулда тийиш билан бўлади. Агар Имоми Абу Лайс Мисрий ҳазратларининг насиҳатларига амал қилиб умргузаронлик қиладиган бўлсак, жамиятимиз ўзаро гина-кудурат, бир-бирига ишончсизлик, фисқу-фасод ва душманчиликлардан холи бўлиб, қалбимиз соф, ҳаётимиз ростгўйликка асосланиб, ғиллу-ғашликлардан мусаффо бўлиб, Аллоҳнинг ҳузурида ҳам юзларимиз ёруғ бўлади иншааллоҳ.\nБахмал тумани бош имом-хатиби Маматқулов Раҳмонқул


Евросиёдаги энг баланд вулқон уйғонди\n11:21 / 17.11.2016 6715\nЕвропа ва Осиё минтақасидаги энг баланд сўнмаган вулқон ҳисобланувчи “Ключевская сопка” куллар устунини 6 км баландликка отиш билан уйғонди. Бу ҳақда, РФА Геофизика хизматининг Камчаткадаги бўлимига асосланган ҳолда РИА «Новости» хабар қилмоқда.\n«Пайшанба, 17 ноябрь куни тонгда “Ключевская сопка” вулқонида кул отилиши қайд этилди. Унинг баландлиги 6 минг метрни ташкил этди. Вулқон баландлиги 4850 метрдир», — дейилади геофизика хизмати баёнотида.\nРоссия ФВВнинг Камчатка ўлкаси Бош бошқармаси маълумотларига кўра, кулнинг аҳоли тураржойларига тушиши кузатилмаган.\nАввалроқ, Камчаткадаги яна бир вулқон “Шивелуч” кулни 7 км баландликка отгани хабар қилинган эди.\nКамчаткалик шифокор самолёт бортида ўзбекистонлик аёлнинг ҳаётини сақлаб қолди\nЗилзиладан зарар кўрган Индонезия оролида вулқон уйғонди


Ўзбекистонда коронавирусга чалинганлар сони 58 мингга яқинлашмоқда\nАйни пайтда Ўзбекистонда 54 456 нафар коронавирус инфекциясига чалинган фуқаролар (94 фоиз) соғайган.\nТОШКЕНТ, 3 окт - Sputnik. Ўзбекистонда коронавирус инфекцияси қайд этилганлар сони 57 924 нафарни ташкил этмоқда.\nЯнги касалланиш ҳолатлари бешта ҳудудда: Тошкент шаҳрида, Тошкент, Жиззах, Самарқанд ва Наманган вилоятларида аниқланган.\nИнфекцияни юқтириш ҳолатлари коронавирусга чалинган беморлар билан мулоқотда бўлганлиги сабабли туфайли юз берган.\nБутунжаҳон Соғлиқни сақлаш ташкилоти маълумотларига кўра, 2 октябр ҳолатига дунёда COVID-19га чалинганлар сони 34 миллиондан ошган. Бир миллиондан зиёд инсон инфекция қурбонига айланган.\nБССТ бош директори Аданом Гебрейесуснинг Женевада қилган баёнотига кўра, дунё бўйича ҳар ҳафта тахминан 2 миллион инсон коронавирус инфекциясини юқтириб олмоқда.


Кандован – қоядаги афсонавий қишлоқча | Azon.uz - Ахборот-таҳлилий портал\n1732 21:55 23.07.2021\nКандован – Эроннинг Шарқий Озарбайжон вилоятида, вулқон қоясининг ёнбағрида жойлашган кичиккина ғайриоддий қишлоқ. Ҳозир сўнган Саҳанд вулқонининг чиқиндилари унинг ён бағирларида чўкинди жинс - туф ҳосил қилган. Кейин шамол, қор ва ёмғир ўз ишини қилиб, натижада биз ҳозирги кунда ғалати миноралар кўринишидаги ғайриоддий манзарани кўришимиз мумкин.\nТахминан 700 йил олдин мўғуллар босқинидан қочиб, одамлар бу ерда бошпана топганлар. Юмшоқ, эгилувчан туфда улар ўзларининг уйларини қуришни бошлаганлар.\nБугунги кунда ушбу қишлоқда 1000 га яқин аҳоли истиқомат қилади. Аммо уларнинг деярли барчаси яқин жойлашган шаҳарда яшайди ва сайёҳлик мавсумидагина Кандованга келишади. Қишлоқнинг ўз масжиди, ҳаммоми, тегирмони, дўконлари ва мактаби ҳам бор.\nҚишлоқдаги уйларни ижарага олиш ёки харид қилиш мумкин. Бундан ташқари, Кандованда машҳур минерал булоқлар бўлиб, уларнинг суви асосан буйрак касалликларини даволашда ишлатилади.\nУлар сайёҳлар учун кафе ва меҳмонхоналар қуришган. Ҳатто битта беш юлдузли меҳмонхона ҳам бор. Барча маҳаллий бинолар сингари, у ҳам қояда жойлашган.\nКандован қишлоқ қоя афсонавий Махсус таҳлил


Жамолиддин Муҳаммад соқоли мажбурлаб олингани юзасидан президент Шавкат Мирзиёевга мурожаат қилди.\nТошкент шаҳрининг Юнусобод туманида жойлашган “Малика” маиший техника ва электроника бозорида 23 август куни милиция ходимлари ўнлаб соқолли эркакни ушлаб ички ишлар бўлимига олиб кетган.\nУ ерда уларнинг соқоли мажбурлаб олиниб, кейин қўйиб юборилган.\nТошкент шаҳар Ички Ишлар Бош Бошқармаси матбуот хизмати Малика бозорида одамлар ушланиб, соқоли мажбурлаб олингани юзасидан изоҳ беришдан бош тортди.\n“Малика” бозорида электрон моллари билан савдо қилувчи тадбиркор 23 август кунги рейд пайти ўзини ҳам милиция ушлаб, соқолини олишга мажбурлагани ҳақда Озодликка маълум қилди.\n- Кеча туш пайти формали ва формасиз милиция ходимлари дуч келган соқоллини ушлаб, Тошкент шаҳар 4-милиция бўлимига олиб кетди. Мени ҳам ўша ерга олиб боришди. Қамаш ҳақида таҳдидлар қилишди. "Cоқолингни олдирмасдан биронтанг бу ердан чиқмайсан", дейишди. Соқоли олинганлар қўйиб юборилди, қаршилик қилганларни олиб қолишди, - деди исми очиқланмаслигини истаган тошкентлик савдогар.\n“Малика” бозорида 23 август куни соқоллиларга қарши рейд ўтказилгани ҳақида Жамолиддин Маҳаммаджон исмли Facebook фойдаланувчиси ҳам ёзди.\n"Малика" бозоридан чиқишимда формалик ҳодимлар ўзларини таништирмасдан "4-гом" деган ерга олиб боришди. Киришда узун навбат, ҳамма соқолли. Демак, соқол бўйича гаплашамиз, деб ўйладим. Ичкарида яна навбат. Бу ерда маълумот олиниб суратга олишяпти. Мен ҳам тушдим. Кейинги хона "суҳбат". У ерда соқолимни ўша ерда олдиришга МАЖБУР!!! эканимни айтишди, табиийки бунга кўнмадим. Ўзини таништиришдан бош тортган навбатдаги (бу оддий ҳолатга айланиб бўлди) киши соқолимни олдирмасдан бу ердан чиқиб кетолмаслигимни айтди. Қонунларда "соқол ўстириш мумкин эмас", деган ери бўлса кўрсатинг, унга сўзсиз итоат қиламан, дедим. Лекин улар бундай қонун ё ҳужжат кўрсатишмади”.\nЖамолиддин Маҳаммаджон ва соқоли мажбурлаб олинган бошқа ўзбек ватандошлари бўлиб ўтган ҳолатга Тошкент шаҳар Ички Ишлар Бош Бошқармаси ойдинлик киритишини талаб қилмоқда.\nОзодлик Тошкент шаҳар Ички ишлар бош бошқармаси матбуот хизматига Малика бозорида одамлар ушланиб, соқоли мажбурлаб олингани юзасидан изоҳ сўраб мурожаат қилди.\nМатбуот хизмати ходими Озодлик саволини эшитиши билан телефонни қўйиб қўйди.\nШундан сўнг унга қайта боғланиб бўлмади.\nИчки ишлар органлари ходимларининг бу хатти-ҳаракати инсон ҳуқуқларининг бузилиши ўлароқ кўрилмоқда.\n- Соқол қўйиш мусулмонлар учун суннат ҳисобланади. Соқолига қараб одамни ажратиш қонунга хилофдир, - деди Ўзбекистон Мусулмонлар диний идораси мулозимларидан бири.\nЎзбекистонда талаба йигитларнинг соқоли озгина ўсган бўлса-да, дарсдан чиқариб юбориш, кўча ва бозорларда соқол қўйган ёш йигитларни милиция бўлимларига олиб бориб, сўроққа тутиш ҳоллари учраб туради.\nЎтган ҳафта инвестиция ётқизмоқчи бўлиб келган тадбиркор соқоли борлиги учун Фарғона шаҳар ҳокимлигига киритилмаган эди.\nСтадион олдида турган посбонлар уларга соқолларини олдириб келишни айтиб, ортга қайтаргани ҳақда Озодлик хабар берган эди.


Муҳожирлик қайди – «Добро пожаловать в Ленинградскую область!»\nАгар Сиз чет эл фуқароси бӯлсангиз ва Россияга келган бӯлсангиз, борган жойингизда 7 иш куни давомида кечиктирмасдан муҳожирлик қайдида (регистрациядан ӯтиш) туришингиз зарур (Арманистон, Белоруссия, Қозоғистон ва Қирғизистон) фуқаролари – 30 кунда, Тожикистон фуқаролари учун – – 15 кунда).\nМуҳожирлик қайдида амалда Сиз яшаётган ва ишлаётган минтақада туриш зарур.\n! Муҳожирлик қайдида амалда яшаётган жойда ӯтишингиз зарур, йӯқса, Сизни муҳожирлик тартибини бузганлигингиз учун жавобгарликка тортишлари ва жарима солишлари мумкин.\nЧет эллик фуқарони муҳожирлик қайдига қӯйиш ишини Сизга турар жой берадиган Қабул қилувчи томон амалга оширади, У қуйидагилар бӯлиши мумкин:\nРФнинг Сизнинг минтақангизда доимий қайдга олинган РФ фуқароси;\nРФ ҳудудида доимий яшовчи чет эллик фуқаро;\nюридик шахс: ташкилот- иш берувчи, меҳмонхона.\nСизга қуйидаги ҳужжатлар ва уларнинг нусхалари зарур:\n– муҳожирлик картаси;\n– ихтиёрий тиббий суғурта полиси,\n– турар-жойдан фойдаланиш ҳуқуқини тасдиқловчи ҳужжат нусхаси (масалан,турар-жой ижараси шартномаси).\nМуҳожирлик қайдида қандай турилади:\n1) Чет эллик фуқаронинг турар жойига етиб келганлиги ҳақидаги махсус билдирув варақасини тӯлдириш. Уни www.мвд.рф манзилидан кӯчириб олиш мумкин (муҳожирлик соҳасидаги давлат хизматлари бӯлимида «Муҳожирлик қайдини амалга ошириш» бӯлимини танлаб), ёки бепул олиш мумкин.\nРоссия ИИВ ББ Муҳожирлик масалалари бӯйича бошқармаси ҳудудий бӯлимларида;\nдавлат хизматлари кӯрсатиш кӯп вазифали марказларида (МФЦ);\nФГУП «Почта России» бӯлимларида.\nБилдирувнинг ҳар икки қисмида келган жойингиз манзилини, қабул қилувчи томонга оид шахсий маълумотлар ва чет эл фуқаросига оид шахсий маълумотларни кӯрсатиш зарур. Қабул қилувчи томон – жисмоний шахс вараққа имзо чекади, ташкилот – раҳбар имзосини қӯйиб, муҳр босади.\n2) Билдирувни барча ҳужжатлар нусхалари билан ФГУП «Почта России» орқали Россия ИИВ ББ Муҳожирлик масалалари бӯйича бошқармасига жӯнатинг.\nБилдирувни Россия ИИВ ББ Муҳожирлик масалалари бӯйича бошқармаси бӯлимларига МФЦ орқали бепул жӯнатиш мумкин. МФЦ ходимлари Сизнинг билдирувингизни Муҳожирлик масалалари бӯйича бошқармага бепул жӯнатишади.\n3) Россия ИИВ ББ Муҳожирлик масалалари бӯйича бошқармаси, МФЦ ёки ФГУП «Почта России» ходимларидан қабул қилганлик ҳақидаги белги қӯйилган қирқиб олинган варақни олинг ва ӯзингизда сақланг.\n! Ишга жойлашгандан сӯнг муҳожирлик қайдини меҳнат шартномасига кӯра (ЕОИҲ фуқаролари учун) ё тӯланган меҳнат патентига мувофиқ мунтазам равишда узайтириб туриш зарур!\n! Агар Сиз муҳожирлик қайди қоидасини бузсангиз, Сизни 5 мингдан 7 минг рублгача жаримага тортишлари, балки Россиядан чиқариб юборишлари ва унга келишга 5 йиллик таъқиқ қӯйишлари мумкин (РФ МҲ Кодексининг 18.8 м. 3-қ ва 19.27-м. 3-қ,).\n2020-йил 07. 09 дан бошлаб қуйидаги ўзгаришлар кучга киради:\n– муҳожирларни чет эллик фуқароларнинг яшаш жойлари бўйича муҳожирлик қайдига қўя оладилар ё қайддан ўтказа оладилар – турар-жой биноларининг хусусий эгалари, уларнинг РФдаги ҳуқуқий мақомидан қатъий назар;\n– РФ да турар-жойларига эга бўлган хорижликлар бу манзил бўйича ўзларини мустақил равишда қайдга қўйишлари мумкин, бунда хусусий мулкка бўлган ҳуқуқларини кўрсатувчи ҳужжатни тақдим этадилар.\n– келиш ҳақидаги билдирувни электрон тарзда расмийлаштириш мумкин («Госуслуги» портали орқали – кейинчалик тўлдирилган варақнинг узиб олинган қисмининг нусхасини олиш билан) ё ФМХ га мурожаат қилиб;\n– муҳожир вахта усулида ишлайдиган ташкилот у келганидан сўнг 1 кун орасида чет элликнинг муҳожирлик қайдини расмийлаштиради, шунингдек аниқ турар-жойи йўқ кишиларга бошпана берувчи ижтимоий ташкилотлар бу ишни бажаради;\n– муҳожир унинг ҳақиқатда етиб келганлиги ва яшаши борасида РФда йўқ бўлган бино эгасининг нотариал жиҳатдан тасдиқланган розилиги бўлган ҳолатда ўзини мустақил тарзда муҳожирлик қайдига қўйиши ё қайддан ўтказиши мумкин;\n– ватандошларнинг кўчиши дастури қатнашчилари РФга келганларидлан сўнг 30 кун давомида етиб келган жойларида қайдга қўймай туришлари мумкин;\n– ИИВ чет элликнинг келиши ва кетиши борасида электрон билдирувларнинг янги шаклларини, шунингдек қабул қилувчи томоннинг розилиги шаклини ва қайдга қўйишнинг қалбакилиги ҳолатини аниқлаш шаклини ишлаб чиқади;\n– муҳожирлар ҳатто ўзлари мустақил келган ер борасида давлатни хабардор этишга мажбур бўлмаган ҳолатда ҳам жавобгарликка тортиладилар


Солиқ тўламаганлар яна кечирилади\n23 ноябр 2020, Тошкент вақти: 22:01\nҚирғизистон президенти Қурманбек Бакиев фикрича, сўнгги икки-уч йил ичида қирғиз расмийлари ва тадбиркорлар бир-бирини тушуна бошлаган.\nҚирғиз расмийлари 30 март куни иқтисодий бўҳрон шароитида маҳаллий тадбиркорларга енгиллик яратиш, мамлакатда молиявий амнистия ўтказиш масалаларини муҳокама қилдилар.\nҚирғизистон Бош вазири Игор Чудиновнинг айтишича, бундан аввалги яширин иқтисод ва яширилган солиқлар амнистиясининг муваффақиятсиз якунланганига мамлакатда бу борадаги қонунчилик базасининг мавжуд эмаслиги сабаб бўлган.\nБош вазир айни пайтда бу борада махсус қонун лойиҳаси тайёрланаётгани ва бу лойиҳа жамоатчилик ҳамда тадбиркорлар муҳокамасига қўйилишини билдирди.\nҚирғиз ҳукумати навбатдаги амнистия муваффақиятли бўлиши учун тадбиркорларнинг ва жамоатчиликнинг ҳар бир таклифи инобатга олинишини ҳамда бу борадаги халқаро тажриба чуқур ўрганилишини маълум қилди.\nАйни пайтда президент Қурманбек Бакиев тадбиркорларни ҳимоялаш мақсадида ҳукуматга Қирғизистонда авж олиб бораётган рейдерлик, яъни ўзгалар мулкини ўзлаштириб олишга қарши қонун лойиҳаси ишлаб чиқиш мажбуриятини юклади.\n2008 йилги кўрсаткичлар бўйича халқаро ташкилотлар Қирғизистонни бизнес олиб бориш учун қулай бўлган ўлкалар қаторига киритган эди.\nЕвропа тикланиш ва тараққиёт банки вакили Оливер Дескамп ҳам кейинги икки-уч йил ичида Қирғизистонда тадбиркорлик учун қулай шароитлар яратилганини эътироф этади:\n- Қирғизистонда қийин бир вазиятда инвестициялар учун қулай шароит яратиш, тадбиркорларга кўмак кўрсатиш чора-тадбирларини кўраётирсизлар. Бу орқали сармоялар тўхтамай келиши учун муҳит яратаяпсиз. Бу энг тўғри йўл.\nТадбиркорлар фаолиятини асоссиз текширишнинг деярли тўхтатилиши, лизенция олиш тартибининг осонлаштирилиши бу мамлакатда бизнес олиб боришни анча енгиллаштирди, деди Оливер Дескамп.\nАйни пайтда¸ Жаҳон банкининг Doing Business халқаро рейтингида Қирғизистон янги корхоналарни қисқа муддатда рўйхатдан ўтказиш, лицензия бериш ва сармоядорларни ҳимоя қилиш бўйича ўсишга эришгани таъкидланади. Шунингдек, қирғиз ҳукумати 2011 йилгача бу рейтингдаги йигирматаликдан ўрин олишга ҳаракат қилмоқда.\nБироқ президент Бакиев фикрича, тадбиркорликни ривожлантириш бўйича мамлакатда ҳамма имкониятлар ишга солинган эмас. Президент иқтисодий инқироз вазиятида Қирғизистонга келаётган сармоялар оқими камайиши ва ҳукумат фақат маҳаллий тадбиркорларга таяна олиши ҳақида гапирди:\n- 2009 йилда ривожланаётган давлатларга ётқизилаётган тўғридан-тўғри хорижий сармоялар миқдори кескин тарзда - тахминан учдан бирга камаяди. Шунинг учун ҳукумат тадбиркорларни қўллаб- қувватлаши учун барча имкониятларни ишга солиши зарур.\nСўнгги икки-уч йил ичида ҳукумат ва тадбиркорлар бир-бирини тушуна бошлади, бир-бирига ишона бошлади. Мана шу ишончни мустаҳкамлаш керак, деди президент Бакиев.\nБироқ мустақил кузатувчилар ва иқтисодчилар фикрича, иқтисодий инқирознинг Қирғизистонга таъсирини камайтириш фақат тадбиркорларга шароитлар яратиб берилишигагина боғлиқ эмас.\n- Инфляция даражаси 28 фоизни ташкил этди. Бу расмий маълумот. Амалда эса инфляция кўрсаткичи бундан ҳам баландроқ. Чунки инфляция даражаси 350 турдаги маҳсулот кўрсаткичи бўйича ҳисобланади. Қирғизистонда эса инфляция даражасини аниқлаш учун ана шу рўйхатдаги 30 кўрсаткичдан фойдаланилади.\nИнфляция даражасининг ўсиши эса иқтисодий тараққиётни ортга сурмоқда. Шунинг учун ҳукумат, энг аввало, инфляцияни жиловлаши керак, дейди сиёсатчи Темир Сариев.\nАйни пайтда¸ қирғиз иқтисодчиларининг айримлари жаҳон молиявий инқирозидан Қирғизистон каби ривожланаётган давлатлар катта фойда кўриши мумкин, деган фикрни айтмоқдалар. Иқтисод фанлари доктори Жусуп Пиримбоев ҳам ана шундай фикрловчилардан бири.\n- “Инқироз бошланди”, деб қўл қовуштириб ўтириш тўғри эмас. Инқироз даврида кимдир пул йўқотади, кимдир бойиб кетади. Қирғизистон ҳукумати мана шу ҳақиқатни англаб етса-да, негадир суст ҳаракат қилмоқда.\nМисол тариқасида айтишим мумкин: бугунги инқироз шароитида Қирғизистон учун арзон ёнилғи заҳира қилиб олиш имконияти пайдо бўлди. Бу заҳирани қишлоқ хўжалигига йўналтириш лозим эди.\nЧунки Жаҳон банки экспертлари тахминига кўра, буғдой нархининг 100 фоизга қимматлаши кутилмоқда. Арзон ёнилғи эвазига Қирғизистонда таннархи 7 сўм атрофида бўлган буғдой етиштириш мумкин.\nИнқироз шароитида бу каби имкониятлар жуда кўп. Лекин бу имкониятлардан ҳукумат негадир фойдалана билмаяпти, деди Жусуп Пиримбоев.


ЎЗБЕКИСТОН РЕСПУБЛИКАСИ ОЛИЙ СУДИБУХОРОДА СУДЛАР УЧУН ЯНГИ БИНОЛАР ФОЙДАЛАНИШГА ТОПШИРИЛДИ from\nБУХОРОДА СУДЛАР УЧУН ЯНГИ БИНОЛАР ФОЙДАЛАНИШГА ТОПШИРИЛДИ\nБухоро вилояти Қоракўл туманида бир ерда фаолият кўрсатадиган туманлараро иқтисодий ва фуқаролик судлари ҳамда Бухоро туманида эса маъмурий ва жиноят ишлари бўйича судлар янги биноларга эга бўлди.\nБу соҳа ходимлари учун мустақиллик байрамига муносиб совға эди. Янги биноларнинг фойдаланишга топширилиши муносабати билан жойларда тантанали маросимлар бўлиб ўтди. Унда суд идоралари ходимлари, соҳа фахрийлари, давлат ва жамоат ташкилотлари вакиллари иштирок этди.\nКейинги йилларда мамлакат ҳаётининг барча жабҳаларидаги каби суд-ҳуқуқ тизимида ҳам катта ўзгаришлар амалга оширилди. Ҳаракатлар стратегиясининг иккинчи йўналиши сифатида “Қонун устуворлигини таъминлаш ва суд -ҳуқуқ тизимини янада ислоҳ қилишнинг устувор йўналишлари” белгилангани бу борадаги туб ислоҳотларни бошлаб берди. Судлар мустақиллигини таъминлаш орқали инсон ҳуқуқларини таъминлашга қаратилган фармон ва қарорлар қабул қилинди.\nМаросимларда таъкидландики, судларнинг самарали фаолият яратиши кўп жиҳатдан уларнинг моддий-техника базаси мустаҳкамлигига ҳам боғлиқ. Ушбу масалага ҳам катта эътибор қаратилаётир. Қоракўл туманлараро иқтисодий ва фуқаролик судлари ҳамда Бухоро тумани маъмурий ва жиноят ишлари бўйича судлари учун умумий лойиҳа-смета қиймати қарийб 8,5 миллиард сўмлик бўлган икки қаватли замонавий бинолар қурилиб, фойдаланишга топширилгани бу борадаги кенг кўламли амалий ишлар натижасидир. Мазкур биноларда фуқаролар ва аризаларни қабул қилиш учун тегишли шарт-шароитларга эга алоҳида қабулхона, прокурор, адвокат, она-бола, тиббиёт хоналари ташкил этилган. Бу нарса тадбирга ташриф буюрган жамоатчилик вакилларининг ҳам эътиборини тортди.\nСуд ходимларига яратилган қулайликлар ҳам ҳавасли. Шунингдек, биноларда замонавий ахборот -коммуникацион технологиялардан кенг фойдаланиш имкониятлари мавжуд. Масалан, улар суд мажлислари тайинланган вақтни онлайн режимида кўрсатувчи таблолар, интерфаол хизмат кўрсатувчи инфокиосклар, видеоконференц -алоқа жиҳозлари билан таъминланган.\n– Мен анча йиллар суд идораларида фаолият кўрсатганман, жумладан жиноят ишлари бўйича туман судига бош бўлганман, – дейди суд фахрийлари кенгаши вилоят бўлимининг раиси Бибиражаб Муҳаммедова. – Шундан буён орадан ўн беш йилча вақт ўтди. Мен ўзим ишлаган давр билан, айниқса кейинги йилларни таққослайман. У пайтларда судларнинг аксарияти мослаштирилган, ҳатто оддий шароитларга эга бўлмаган биноларда фаолият олиб борарди. Истайсизми, йўқми, бундай аҳвол киши кайфиятига салбий таъсир кўрсатарди. Ҳозирги замонавий қулайликлар яратилган биноларни кўриб, уларда ишлаётган ҳамкасбларимга ҳавасим келади.\nТаъкидлаш жоиз, Бухорода вилояти судлари моддий-техник аҳволини янада яхшилаш мақсадида жорий йилнинг ўтган даврида 20 та янги автомашина харид қилинди. 5 та суд биносида маҳаллий бюджет маблағлари ҳисобидан ярим миллиард сўмлик жорий таъмирлаш ишлари амалга оширилди.\nТадбирларда Бухоро вилояти ҳокими Ў.Барноев ва Ўзбекистон Республикаси Олий Суди раиси К.Комилов сўзга чиқди.\nХозирда сайтда – 570:\nмехмонлар – 534


Lotinchada 3 март 2021, 22:17 Коронавирус Жаҳон\nAвстралияликларга номаълум йўналишдаги парвозлар таклиф этилади\nAвстралиянинг Qantas авиакомпанияси пандемия сабабли саёҳатларнинг пасайиши билан курашиш стратегиясини ишлаб чиқмоқда ва номаълум йўналишдаги кунлик саёҳат хизматини очмоқда. Биринчи марта маҳаллий туризмни оммалаштириш учун бундай саёҳатлар 1990-йилларда пайдо бўлган. «Сирли парвозлар»нинг мақсади кўпроқ йўловчиларни мамлакат ичида саёҳат қилиш учун жалб қилишдир. Парвозлар 737 доллардан бошланадиган эконом класс тарифлари билан Брисбен, Мельбурн ёки Сиднейдан учта Qantas Boeing 737 самолётларидан бирида амалга оширилади. 2022 йилгача халқаро чегаралар очилиши эҳтимолдан йироқ бўлганлиги сабабли Qantas ҳукуматдан Covid-19'га қарши эмлаш Aвстралияда амалга оширилгандан сўнг, ички саёҳат тўғрисида қарор қабул қилишни илтимос қилди. Январь ойида йўловчилар сони ўтган йилнинг шу ойига нисбатан атиги 4 фоизни ташкил этди, ўшанда минтақа (Осиё Тинч океани минтақаси) бўйлаб 33,5 млн йўловчи парвоз қилган. — BBC News.\nИлон Маск Техасда янги шаҳар яратишга қарор қилди\nAмерикалик тадбиркор Илон Маск Техас штатидаги Бока-Чика шаҳрининг номини ўзгартирмоқчи, у ерда унинг Space Exploration Technologies Corp компанияси синов полигони жойлашган. «Техасда Старбейз (Starbase) шаҳрини барпо этаяпмиз», — деб ёзди Маск Twitter’даги саҳифасида. SpaceX вакили янги шаҳарга аҳоли пунктини киритиш ва унинг номини Старбейз деб ўзгартириш ҳақида талаблар билан танишди, деб Кэмерон округи судьяси Эдди Тревинонинг сўзларини Bloomberg келтирмоқда. Тревинонинг таъкидлашича, туман ҳокимиятига аҳоли пунктининг номини ўзгартириш режалари бўйича муҳокамалар жараёни тўғрисида хабар берилган. «Бунинг учун Twitter’да ёзиш етарли эмас», — дер экан, Тревино режани амалга ошириш учун Маск ва унинг компаниясида кўплаб тўсиқларни енгиб ўтиш кераклигини таъкидлади. Тадбиркорнинг бошқа компанияси, яъни электр транспорт воситаларини ишлаб чиқарувчи Tesla Inc. Остиннинг (Техас) шарқида электр пикапларни йиғиш учун катта иншоот қурмоқда. Бу орада Маск жамғармаси штаб-квартирасини Калифорниядан Остинга кўчирди, тадбиркорнинг ўзи эса Техасга кўчиб ўтганини эълон қилган эди. SpaceX шунингдек, Техас штатининг Макгрегор шаҳрида ракеталарни синовдан ўтказмоқда. Компаниянинг Бока-Чикада ишлаб чиқарадиган космик кемасининг прототиплари, компаниянинг режаларига кўра, Ой ва Марсга учиш имкониятига эга бўлиши керак. — Bloomberg.\nБAA COVID’га қарши коллектив иммунитетига эришган биринчи мамлакат бўлиши кутилмоқда\nЯқин орада БАА COVID-19'га қарши коллектив иммунитетига эришган биринчи мамлакат бўлиши мумкин, чунки аҳолининг аксарияти коронавирусга қарши эмланган, деб хабар беради Al Arabiya. «Пандемия қарши курашиш учун ҳукуматнинг саъй-ҳаракатлари билан БAA тез орада бутун аҳолини эмлаш ва шу билан омма иммунитетига эришган биринчи мамлакат бўлиши мумкин», деди Bareen халқаро касалхонасининг шошилинч тиббий ёрдам мутахассиси Фуад ар-Рахаль. Our World in Data илмий онлайн нашри маълумотларига кўра, БАА аҳолини коронавирус инфекциясига қарши эмлаш даражаси бўйича Исроилдан кейин иккинчи ўринни эгаллайди. Сўнгги маълумотларга кўра, мамлакат аҳолисининг 60 фоизидан кўпроғи шу кунгача камида вакцинанинг битта дозасини олган. Миллий фавқулодда вазиятлар бошқармаси ўз навбатида Twitter'да «бугунги кунга келиб БAA коронавирус учун 6 млндан ортиқ дозани тақдим қила олган», деб ёзди. Шундай қилиб, 3,6 млндан ортиқ одам вакцина олган. Aйни пайтда БAAда коронавирусга қарши тўртта вакцина мавжуд — Россиянинг Спутник V, Хитойнинг Sinopharm, АҚШ ва Германиянинг Pfizer, шунингдек AstraZeneca препаратлари. — Al Arabiya.\nЯпония 13 мамлакат фуқаролари учун кириб-чиқиш қоидаларини кучайтиради\nЯпония ҳукумати коронавируснинг ҳар хил янги штаммлари тарқалиш хавфи туфайли мамлакатга 13 давлат фуқаролари учун кириш қоидаларини кучайтиради. Гап Aвстрия, Бельгия, Бразилия, Германия, Дания, Италия, Нигерия, Нидерландия, БАА, Словакия, Швейцария, Швеция, Франция фуқаролари ҳақида кетмоқда. Улар учиб келганидан сўнг уч кун ичида ихтисослашган карантин муассасаларида туриши керак бўлади. Шундан сўнг, улар коронавирус тестини топширишади ва агар салбий натижа бўлса, улар уйларига қайтиб, яна икки ҳафта у ерда ўз-ўзини яккалаши мумкин бўлади. Ушбу чоралар 5 мартдан кучга киради. — ТАСС.\nНорвегияда эмланишлардан кейин ўлим ҳолатлари ўрганиб чиқилади\nНорвегияда COVID-19'га қарши эмланишлардан сўнг ўлимлар сони кўпайгани туйфайли, бу масалани ўрганиб чиқадиган эксперт гуруҳи ташкил этилди. Ҳаммаси бўлиб, вакцинациядан кейин юздан ортиқ одам вафот этди, деб ёзади Bloomberg. Маълум қилинишича, эмлашдан кейин 102 нафар кекса киши вафот этган, уларнинг ўртача ёши 87. Марҳумларнинг аксарияти вакцинация олдидан ҳам соғлиғи ёмонлигига шикоят қилган. Мутахассислар эмланиш ва кейинги ўлим ўртасидаги боғлиқликни аниқлашлари керак бўлади. Норвегияда Pfizer ва Moderna вакциналаридан фойдаланилади. — Bloomberg.\nHuawei смартфонларнинг чиқарилишини ярмидан кўпига қисқартиради\nХитойнинг Huawei Technologies компанияси AҚШ санкциялари босими остида қисмларни етказиб берувчиларни бу йил буюртмаларни 60 фоиздан кўпроқ қисқартириши ҳақида огоҳлантирди. Компания 70−80 млн дона смартфон учун эҳтиёт қисмларга буюртма беришни режалаштирмоқда, дея хабар берди нашр. Бошқалар бу кўрсаткич бундан ҳам пастроқ бўлиши мумкинлигини таъкидладилар — тахминан 50 млн. Халқаро маълумотлар корпорациясининг (ХМК) маълум қилишича, Huawei 2020 йилда 189 млн дона телефон ишлаб чиқарган. Ишлаб чиқариш 2019 йилга нисбатан 21,5 фоизга камайди. ХМК ҳисоб-китобларига кўра, Хитой компанияси ўтган йили дунёда смартфон етказиб бериш бўйича Жанубий Кореянинг Samsung Electronics ва АҚШнинг Apple компанияларидан кейин учинчи ўринни эгаллади. 2020 йил ноябрь ойида Huawei ўзининг Honor маркали истеъмолчи қурилмалари бўлимини сотаётганини эълон қилган. Битимнинг молиявий шартлари ошкор қилинмади. Компания «уяли телефонларни ишлаб чиқариш учун зарур бўлган техник компонентларнинг мавжуд эмаслиги» сабабли ўз истеъмолчи компаниялари бизнесига дуч келадиган «улкан босим» ҳақида гапирди. — Интерфакс.


Самарқандлик банкирлар ўртасида спорт мусобақаларига старт берилди - zarnews.uz\nАввал хабар қилганимиздек, Марказий банкнинг Самарқанд вилоят бош бошқармаси ташаббуси билан “Эзгу фикр, эзгу сўз, эзгу амал” тамойили асосида вилоят банк тизими ходимлари ўртасида китобхонлик ва спорт-соғломлаштиришни кенг оммалаштириш мақсадида “Олий тафаккурда сарҳад йўқ” шиори остидаги интеллектуал ва спорт мусобақаларига старт берилди.\nБугун – 9 июль куни ушбу мусобақалар доирасида Самарқанд шаҳридаги ихтисослаштирилган болалар ва ўсмирлар спорт мактабида “Марказий банк кубоги-2019” мусобақасининг стол тенниси бўйича баҳслар бўлиб ўтди.\nУнда Марказий банк Самарқанд вилоят бош бошқармаси, инкассация бошқармаси ҳамда вилоятдаги 18 та тижорат банкларида фаолият юритаётган 40 нафар ходим ўзаро беллашди.\nБаҳслар жуда шиддатли ва муросасиз тарзда кечди. Якунда Марказий банк вилоят бош бошқармаси, «Ориент финансбанк», Ипак йўли банкининг «Умар» минтақавий филиали, «Ипотекабанк», «Агробанк», «Азия альянс банк» ходимлари самарқандлик банкчилар орасида стол теннисида тенгсиз эканликларини кўрсатишди.\nАйни пайтда Марказий банк вилоят бош бошқармаси катта залида 100 нафардан зиёд банкчилар ўртасида шахмат ва шашка бўйича 64 та катакчалар устида қизғин “юриш”лар бўлиб ўтмоқда.


«Вақф» фонди Рамазон ойида 2 миллиард сўмга яқин қийматдаги закот ва хайрия маблағларини тарқатди\n19:10 / 04.06.2019\n«Вақф» фонди Рамазон ойида 1,8 миллиард сўмлик закот ва хайрия маблағларини ҳақдорларга етказди. Рамазон ойида юртимиз мўмин-мусулмонларининг хайр-у эҳсонларини муҳтожларга етказиш мақсадида, «Вақф» хайрия жамоат фондининг бир қанча хайрия тадбирлари ташкил этилди. Рамазон ойида ташкил этилган юзлаб саховат тадбирларида қарийб 1,8 миллиард сўмлик закот ва эҳсонлар улашилди.\nШундан, закот маблағлари ҳисобидан 263 нафар муҳтож инсонларга 405 миллион 730 минг сўм улашилди. Мамлакатимиз масжидларига 118 миллион сўмлик китоб тақдим этилди. Хайрия маблағлари ҳисобидан 173 миллион сўмлик озиқ-овқат маҳсулотлари кам таъминланган ва ногиронлиги бўлган шахсларга тарқатилди.\nФонднинг 14та ҳудудий филиаллари томонидан Рамазон ойи давомида қарийб 700 миллион сўмлик закот ва хайриялар 6 мингга яқин ҳақдор инсонларга етказилди.\nАллоҳ таоло улуғ ойда юртимиз мўмин-мусулмонларини қўллаб-қувватлаш, уларнинг оғир кунларида кўмакчи бўлиш мақсадида, қўли очиқ инсонларнинг қилган эҳсонларини Ўз даргоҳида ҳусни қабул айласин.\nАллоҳ азза ва жалла Ўзининг Каломида эҳсон қилувчиларга ваъда беради: «Албатта, Аллоҳ бир зарра миқдорида (ҳам бировга) зулм қилмагай, Агар (ўша миқдорда) яхшилик бўлса, уни (бир неча баробар) кўпайтирур ва Ўз ҳузуридан улуғ мукофот (жаннат) ато этур» (Нисо сураси, 40-оят).\nАллоҳ таоло барчаларимизни муҳтож кишиларга яхшилик қилишда пешқадамлардан бўлишимизни, берадиган хайр-эҳсонларимизни ихлос ва чин дилдан ато этувчи саховатли инсонлар сафидан жой олишимизни насиб айласин.\n15:11 / 06.05.2019\n17:30 / 04.06.2018\nЭнди CLICK ва MBank орқали хайрия қилиш, фитр ва закот бериш мумкин\n22:51 / 16.05.2018


Икки соат ичида қандай қилиб ўзни тартибга келтириш мумкин?\nШундай кунлар бўладики, тайёргарлик учун умуман вақт қолмайди – тасодифий учрашув, кутилмаган кўришиш ёки орзуйингиздаги кутилмаган кеча... Аммо ҳар бир қиз ҳамиша тўлиқ тайёр кўринишда бўлишни хоҳлайди ва бунинг иложи бор. Бир неча соат ичида Сизнинг бошқалардан ёрқинроқ бўлиб порлаб туришингизни таъминлайдиган ва тайёргарликни осонлаштирадиган бир қанча сирли усулларни кўриб чиқамиз.\nТери дам олган кўринишда бўлиши керак – ахир айнан юзнинг бир текис ранги ва пушти ёноқлар бизнинг асосий таянчимиздир. Агар кечаси 8 соат ухламаган бўлсангиз-у, кўз остида эса “хиёнаткор” кўкаришлар ёки шишлар пайдо бўлса, тўғри ваннахона киринг.\nТерини юмшатувчи ва сизга нафис ифор бағишловчи ароматик шарлар ёки эфир мойлари қўшилган тузлар билан бўшаштирувчи ванна қабул қилинг. Агар бунга вақтингиз бўлмаса, иссиқ ва совуқ душ қабул қилинг. Бу танани, руҳиятни тетиклантиради ва қувватни кўпайтиради.\nҚотиб қолган тери тешикларини тозалаш ҳамда уни юмшоқ ва текис ҳолатга келтириш учун юз ва танага мўлжалланган скрабдан фойдаланинг. Юз учун Garnier дан кўмирли GSN Чистая Кожа Актив (Фаол тоза тери) скраби, тана учун эса Natura Siberica дан чаканда-асалли скраб мос келади.\nТери юмшоқ, тешикчалар эса очилган, энди ниқобларга вақт келди, қанча тезроқ бўлса, шунча яхши. Кўзлар учун ёпиштирмалардан фойдаланинг – улар нигоҳларингизнинг саноқли дақиқаларда порлашига сабаб бўлади. Агар бундай воситалар ёнингизда бўлмаса, бу муаммо эмас. Кўзларингизга бир неча дақиқа вақт давомида илиқ чой пакетчаларини қўйинг. Терини Garnier дан матоли ниқоблар аъло даражада юмшатади.\nТашқи тарафдан тетикланиб олгач, организмни ички тарафдан ҳаракатга келтириш керак. Бунинг учун аввалига бир стакан лимонли сув, мевали шарбат, катта кружкада иссиқ ширин чой ичинг ёки бир неча бўлак шоколад истеъмол қилинг. Ҳозир бизга тез сингадиган углеводлар керак, масалан бананлар таркибидаги углеводлар.\nЕнгил тамадди билан биргаликда таниш, “музлатилган” рецептлардан фойдаланиш мумкин – кўзларга бодрингнинг иккита думалоқ бўлаги ва юзга қирғичдан ўтказилган картошкани ишлатиш мумкин. Бунинг учун сизга 10 дақиқадан ортиқ вақт талаб қилинмайди. Ундан кейин барчасини ювиб ташлаб, макияждан олдин юз учун намлантирувчи крем суринг. Шунингдек, ташқи кўринишни тиклаш учун қисқа вақт талаб этадиган, аммо ажойиб фавқулодда услуб мавжуд: иссиқ қайнатилган картошка эзилади ва юзга 20 дақиқа қўйилади.\nҚўллар ҳақида ҳам унутмаслик лозим: денгиз тузи ва лимонли шарбат томчилари қўшилган кичик ванна қўлларга нафислик бағишлайди, юмшатувчи крем эса қўлларни майин ҳолатга келтиради. Бунда Natura Siberica дан қўл учун чакандали крем аъло даражада мос келади. Агар маникюр учун вақт қолмаса, шаффоф рангли лакдан ёки силлиқлайдиган пилкадан фойдаланинг – бунда қўллар парвариш қилинган кўринишга келади.\nМакияж қилаётганда, ортиқча ҳаракат қилишнинг ҳожати йўқ – бажарилган процедураларга қарамасдан, пардоздаги исталган камчилик бутун таассуротни бузиб қўйиши мумкин: ярим шаффоф тонал крем, кўз ости учун консилер, нейтрал лаблар, чизиқларга енгил урғу. Севимли атирларингиз орқали енгил ифор таратинг, уни ўмров суяги, қўлларнинг эгиладиган қисми, тизза остига суртинг ва сиз бетакрор кўринишга келасиз.\nЛибос танлашда иложи борича нейтрал рангларни қўллаган маъқул, чунки ёрқин ранглар кўзларнинг чарчоғини ёки ҳорғин юзни салбий жиҳатдан ажратиб кўрсатиши мумкин. Танловда, яхшиси, оч жигарранг, мовий, пушти ва кремли ранг турларида тўхтанг.\nЭнди бир неча соат ичида мукаммал қиёфа яратиш рецептини билиб олдингиз. Умид қиламизки, бизнинг мақоламиз сиз асқотади!\n02.08.2017 3775 Views\nПолина Ненашева билан интервью\nКатта тажрибага эга визажист, ёш она ва макияж йўналиши бўйича бир қатор нуфузли мукофотларнинг соҳибаси Полина Ненашева бизнинг блогимизга берган эксклюзив интервьюсида аёллик латофатининг уч устуни, севимли туши ва оналик бахти ҳақида сўзлаб берди.\nҚандай қилиб визажист бўлгансиз? Сизнинг меҳнат фаолиятингиз қандай бошланган?\nЎйлашимча, барчаси икки ёшимда холам мени аква-грим қилган вақтда бошланган. Уни мен жуда ёқтириб қолган эдим. Умуман олганда, косметика воситалари мен учун доим қизиқ бўлиб келган, ушбу воситалар орқали инсонларда намоён бўладиган “мўъжиза” га ҳамиша ишонганман. Мен доимо ўзимда ва яқинларимда уларни синаб кўрардим. Аммо бир куни синовларим мени машҳур пойтахт фотосуратчиларидан бирининг тасвирга олиш майдончасига етаклади. Ўша вақтда профессионал ривожланишга барча кучимни сарф этган эдим: Москвага ўқишга бордим, маҳорат мактаблари ва тренингларда иштирок этдим.\nИшингиз ва оналик вазифангизни қандай қилиб биргаликда бажарасиз?\nОна бўлгач, барча чегаралар йўқолади ва амалга ошиши мумкин бўлмаган нарсалар умуман қолмайди. Менга фарзандимни тарбия қилишда онам ёрдам беради.\nҚайси ютуқларингизни ўзингиз учун кўпроқ аҳамиятга эга, деб ҳисоблайсиз?\nМакияж билан йигирма йилдан ортиқроқ вақт давомида бирга “яшаётганим” ни ва у билан ҳали “урф”га кирмасдан туриб, шуғуллана бошлаганимни омад, деб биламан. Менга бу, жамиятимиз тенденцияларига қарамасдан, доим қизиқ бўлиб келган. Шунингдек, меҳнатим орқали ўзимни намоён эта олишимни муваффақиятим, деб ҳисоблайман. Ишим туфайли Гоар Аветисян, Алёна Моисеева ва бошқа ўз ишининг усталари билан елкама-елка туриб ишлаш бахтига муяссар бўлганман. Ва албатта, 2016 йили тўй макияжини яратиш бўйича Ўзбекистон чемпиони бўлганимдан ғурурланаман.\nТрендларга муносабатингиз қандай? Уларга доим эргашасизми?\nМакияжни либос ва аксессуарлар билан биргаликда кенг оммалашган тўлдирувчилар қаторига киритиш мумкин. Ҳар бир таклиф долзарб ва қизиқарли бўлиши учун трендларни танлаш ва синаб кўрган ҳолда ўрганиб, оммага тарқатиш муҳим. Албатта, ҳозирда ҳеч ким 90-йиллар макияжи билан замонавий либос кийиб юришни хоҳламаса керак. Замонавий руҳда кийиниб туриб, йигирма йил олдинги макияжни қўллаш ғалати кўринса керак.\nМакияжнинг қандай турларини ёқтирасиз?\nЎйлайманки, “севимли” макияж тури деб, менинг мижозларимга ярашадиганларини аташ мумкин. Албатта, мен исталган ғояни аёлларнинг юзига мослаштира оламан, аммо ҳамиша аёлларнинг юзида уларга ростан ҳам ярашадиган кўринишни ҳосил қилиш тарафдориман. Муҳими, қиёфа аёлга мос келиши ва ҳиссиётларга бой бўлиши керак.\nГўзалликнинг уч сири билан ўртоқлашсангиз.\nҲаммаси оддий! Муҳаббат, соғлом уйқу ва тоза тери – аёл гўзаллигининг уч устуни.\nАёлни нима гўзал ҳолатга келтиради, деб ўйлайсиз?\nФикримча, аёлни унинг ички томонлама нур сочиши, жозибаси гўзаллаштиради.\nАёллар қайси косметик воситаларни четлаб ўтмасликлари керак?\nҲеч бир аёл тонал асоссиз юра олмаслиги, шубҳасиз, у хоҳ ниқобловчи крем бўлсин, хоҳ SPF ли тонал.\nПардоз-андоз сумкангизда нима, албатта, бор?\nМенинг пардоз сумкамни тушь, упа, корректор, макияж қилиш учун чўтка, қош учун қалам ва лаб учун блеск тарк этмайди. Улар билан кундалик пардозимни бажараман.\nАгар сизда макияж учун 5 дақиқа вақт бўлса, нима қилган бўлардингиз?\nФарзандим дунёга келгач, шундоқ ҳам макияж учун беш дақиқадан ортиқ вақт қолмаяпти, аммо бу вақт мукаммал кундалик макияжни бажариш учун етарли.\nСевимли косметика воситаларингиз ҳақида гапириб берсангиз.\nМенинг алмаштириб бўлмайдиган севимли воситам бу - Maybelline New York дан Lash Sensational тушидир. Мен ундан нафақат ўз пардозимни амалга оширишда, балки ишим жараёнида ҳам фойдаланаман. Албатта, баъзан янада люкс маркаларга ўтишни ўйлаган пайтларим ҳам бўлган, аммо уларнинг аксарияти ушбу ёрдамчимдан ортда қолади. Айнан бу тушни эътироф этилган визажистларнинг пардоз сумкасида кўриш мен учун ёқимли кутилмаган янгилик бўлди.\nБарча муштарийларга доимо ўзликни сақлашларини ва бу дунёга гўзаллик улашишларини тилайман.\n27.07.2017 5788 Views\nMiddle Market: сиз хали эштмаган бренлар хакида\nҲар бир аёл гўзал ва парвариш қилинган кўринишга эга бўлишни орзу қилади, аммо, барчага маълумки, бунга эришиш арзон иш эмас. Кўпинча люкс косметика, шубҳасиз, яхши маҳсулотларни таклиф қилади, лекин жуда қиммат нархлар туфайли уларга деярли эришиб бўлмайди. Шундай ҳолатда бизга «Middle-Market» (“Ўрта бозор”) косметикаси ёрдамга келади. Ҳозир улар билан сизларни таништириб ўтмоқчимиз.\nУшбу категория йирик талаб билан фойдаланиб келинади, чунки бу воситалар мақбул нархларда сифатни кафолатлайди. Ушбу категориядаги косметика воситалари орасида анча машҳур маркалар - Lumene, L’Oreal Paris, Mary Key, Pupa, Bourjois ва бошқалардир. Агар Европадаги таниқли брендлар ҳақида гап кетса, Lookx, Makeup Store, Karaja, LCN каби маркаларни ажратиб кўрсатиш мумкин.\nАммо агар бу косметика сифат жихатидан люкс косметикадан колишмаса, унда нархлар нима учун пастрок, номларининг катта кисми эса уйлантирадиган ва бутунлай нотаниш?\nЖавоб - оддий! Хеч кимга сир эмаски, "канча киммат булса, шунча яхши" тамойили хар доим амал килавермайди. Люкс косметикаларнинг кийматига нафакат уларни ишлаб чикариш учун кетган харажатлар, балки ушбу махсулотларнинг обруйи ошиши хам хисобланади. Яьни биз махсулотдан хам кура, купрок бренд учун пул тулаймиз.\nОдатда, махсулотнинг рекламаси учун харажатлар микдори унинг энг сунгги нархининг 50 %дан купрогини ташкил этади. Кутмаганмидингиз? Реклама хийлаларига берилишни тухтатишнинг вакти келди.\nДемак, ручка ва ён дафтарчаларингизни тайёрланг, чунки биз сизга тез орада бизнинг мамлакатимизда ҳам топиш мумкин бўладиган сифатли ва нархи жуда қиммат бўлмаган ишлаб чиқарувчилар ҳақида маълумот берамиз. Айнан қаерда топиш мумкин? Бу сирни Makeup.uz тез орада сизларга маълум қилади...\nНозик хилқат эгаларининг барчаси учун ташқи кўриниш жуда катта аҳамиятга эга. Lookx каби ёрдамчи билан ҳар бир қиз гўзал кўринади. Lookx ўз харидорларига профессионал макияж учун декоратив косметика воситаларининг улкан ассортиментини тақдим қилади. Улар янги формулалар ва табиий хомашёлар асосида яратилган. Ўзининг ноёб таркиби туфайли ушбу косметика воситалари терининг узоқ вақт намланиб туришини ва барқарор натижасини сақлаб туради. Бу косметика аллергия келтириб чиқармайди, шунинг учун у барчага мос келади!\nУшбу категориядаги Европада машҳур маркалардан бири - Makeup store бренди косметика воситаларидир. Ушбу марка жуда катта сонли ишқибозларига ҳақли равишда эришган. Улар қаторига ҳаттоки Швеция қироллик саройи аъзолари ҳам киради! Агар ҳатто қиролича маъқул топган экан, унда биз ҳам уларни синаб кўрсак бўлади! Сизни демократик нархлар ва маҳсулотнинг юқори сифати хурсанд қилиши аниқ. Бунга табиий ингредиентлар ва ишлаб чиқаришнинг юқори технологиялари туфайли эришилган.\nГермания – ихтирочилар мамлакати бўлиб, бу косметика воситаларига ҳам дахлдор. LCN – омадли бренд. У бутунлай ноёб формуладаги маҳсулотларни ишлаб чиқишга имкон берувчи ўзининг хусусий илмий-тадқиқот марказларига эгалиги туфайли харидорларнинг ишончини қозонган. Косметика таркиби ажойиб ва маҳсулотларга, одатда, синтетик моддалар қўшилмайди, бу эса кўпчиликни хурсанд қилади. Бренд маҳсулотларига тирноқларни мустаҳкамловчи, терини парвариш қилувчи, СПА-процедуралари учун воситалар ва ажойиб маникюр учун материаллар киради. Тирноқларингиз сиздан мамнун бўлади!\nУмид қиламизки, «Middle Market» билан танишув сиз учун қизиқарли ва фойдали бўлди. Энди уларнинг бозорларимизда пайдо бўлишини кутиш қолди, холос!\n25.07.2017 3931 Views\nТоп 5: Bourjois дан сизни ҳайратда қолдирувчи косметика!\nҚовоқлар учун Color Edition 24h Eyeshadow тенлари\nЯхши тенлар – исталган пардоз-андоз сумкасидаги ўрнини бошқа нарса боса олмайдиган воситадир. Bourjois дан янги тенлар юмшоқ, майин тузилишга эга ва ноёб “крем-упа” формула туфайли терига биринчи марта суришдаёқ упа каби хусусиятини намоён қилади. Шу билан бирга, кучли тўйинган ранг ва ёрқинлик бахш этади. Color Edition 24h Eyeshadow ўз софлигини 24 соат давомида йўқотмайди ва сифат жиҳатидан қовоқлар учун оддий тенлардан устунлик қилади.\nКиприклар учун Lash maсhine туши\nКўзлар – кўнгил кўзгуси, киприклар эса унинг ҳошиясидир. Ҳар қандай аёл “қўғирчоқ” лардек нигоҳга эга бўлишни истайди ва бунда уларга тўғри танланган тушь ёрдам беради. Bourjois дунёга киприклар учун янги тушь ости асоси - Lash Machine V1 Ultra Black ни намойиш қилди. У махсус толалардан ташкил топган бўлиб, киприкларнинг ҳажми ва узунлигини бир неча мартага оширади. Унинг устидан севимли тушингизни сурсангиз кифоя, натижа сизни, албатта, ҳайратга солади.\nLiner Clubbing сурмаси (подводка)\nСурма-қалам – исталган қиз учун муҳим воситадир. Bourjois дан "Liner Clubbing" сурма-қалами қарашларингизни тундек қора ранг ва нам чизиқлар эффекти билан янада тўлдиради. Кичкина чўтка ёрдамида Bourjois дан сурма-қалам бир текис, кўзларингизнинг чекка чизиқларигача нафис ҳаракат билан сурилади. Ҳатто энг фавқулодда шароитларда ҳам сурма 8 соатдан кам бўлмаган муддатда сақланиб туради. Маҳсулотнинг асосий формуласи таркибига ялтировчи пигментларнинг юқори концентрацияси киради. Бу эса қарашингизга теранлик ва ифодалилик беради.\nHappy light консилери\nТабиийлик – янги зийнатдир. Happy light консилери билан терингиз соғлом ва бир текис рангда жилоланади. Бу ёрдамчи таёқча бир неча сониялардаёқ кўзлар остидаги айланалардан халос бўлишга, ажинларни ва юз терисидаги турли камчиликларни беркитишга ёрдам беради. Терига жуда осон суртилади ва юзда узоқ вақт сақланиб туради.\nCity Radiance Foundation тонал креми\nBourjois дан City radiance тонал кремининг асосий вазифаси – юзнинг нафис терисини атрофдаги зарарли таъсирлардан ҳимоя қилишдир. Бу эса бугунги кунда катта шаҳарда яшовчи ҳар бир қиз учун жуда долзарб аҳамиятга эга. Нафис тонал крем ультрабинафша нурларининг таъсиридан сақлайди ва соғлом, ёрқин ранг беради. Енгил тузилиш эса терининг кун давомида эркин нафас олишига ёрдам беради!\n19.07.2017 3358 Views\nКара Делевинь энди ҳеч кимни ўзининг машҳур қуюқ қошлари билан ҳайрон қолдиролмайди, чунки бу мавсумда Instagram бутунлай янги, ноодатий модани илгари сурмоқда. Ишончингиз комил бўлсинки, бунақасини ҳали кўрмагансиз!\nБаҳор мавсумидаёқ финляндиялик визажист Стелла Сиронен дунёни ўзининг янги ижод намунаси, яъни қуш пати остидан таралган ва бўялган қошлар билан тасаввур қилган эди. Ёз фаслининг ўрталарига келиб эса улар барча янгиликлар орасида энг урфдаги трендга айланиши мумкин эди. Ғайриодатийлигига қарамасдан, айтишларича, қошларнинг бу макияжини бажарий жуда оддий, аммо кўпчилик юлдузларнинг визажистлари унинг бажарилиш сир-асрорлари билан бўлишишни бутунлай рад этишмоқда.\nЛекин тушкунликка тушишга ҳожат йўқ, чунки барибир биз бир қанча усулларни билиб олишга эришдик ва улар ҳақида сизларга мамнуният билан сўзлаб берамиз.\nТаралган қошларга мустаҳкамловчи гель суринг. Гелнинг бутунлай шаффофлигига ишонч ҳосил қилинг.\nЭнди бу ёғи кўз билан қанчалик чамалай олишингизга боғлиқ! Қошлар учун бир қатор тишлари бор кичкина чўтка олинг ва фарқ очинг, бунда қошни тенг икки қисмга ажратинг.\nҚошларнинг тепа қисмини кичик бурчак остида юқори томонга, қуйи қисмини эса пастки тарафга қараб таранг.\nБу босқичда эса сизга фантазия керак бўлади ва у қанчалик ақлга сиғмас бўлса, якуний натижа ҳам шунчалик қизиқарли ва ҳайратга солувчи кўринишга эга бўлади. Бунда ялтироқ тангачалар, тенлар ва рангли геллардан фойдаланиш мумкин. Якунлаётган вақтда, хоҳишга қараб, “патлар тўзиб кетмаслиги” учун қошларга мустаҳкамловчи лак суринг.\nМуҳим эслатма: безакларни бажаришни қанчалик тез уддаласангиз, шунчалик яхши. Ахир агар мустаҳкамловчи гель “ярим йўлда” қуриб қолса ёки бутунлай ўз хусусиятларини йўқота бошласа, барча уринишлар бекор кетади.\nМодалар олами ғаройиб ва бу унинг охирги янгилиги эмас. Биз барча янги трендларни кузатиб боришни ва улар ҳақида сизларга сўзлаб беришни давом эттирамиз!\n14.07.2017 4862 Views


Бир аёл китоб дўконларидан бирига кириб, қайсидир китобни сўрайди. Сотувчи ўша китоб борлигини ва унинг нархини айтади.\nАёл китобни олиб, сумкасига солиб, энди пулини бермоқчи бўлганда, сотувчининг ёнидаги дўсти харидорнинг илмли аёл эканини, уни танишини, шунинг учун китоблар нархини бироз тушириб беришни маслаҳат беради.\nСотувчи йигит ўртоғининг маслаҳатига қулоқ солиб, “Опа, сиз фалон сўм бераверинг, илмингизнинг ҳурмати бор” дейди.\nБу гапни эшитган аёл “Йўқ, ҳаммага сотганингиздек нархда берсангиз оламан. Бўлмаса, бошқа дўкондан оламан. Мен илмни харид қилаётган нарсамнинг нархини тушириб беришлари учун ўрганмаганман” деб жавоб қайтаради.\nШунда сотувчи китобни ҳаммага сотадиган нархда беради. Бу гапни менга ўша сотувчининг ўзи айтиб берганди.\nБаъзида дўкон ва бозордан нимадир харид қилаётган кишиларнинг “Эҳсон қилмоқчи эдик, шунга арзонроқ беринг”, “Масжид учун эди, нархини тушириб беринг”, “Масжидда хизмат қиламиз ўша ерда киямиз, шунга бироз ўтиб беринг”, “Биз ҳам мадрасада ўқиганмиз, нархини камайтириб беринг”, “Биз домламиз, бизга қанча қилиб берасиз?” каби гапларини эшитиб қоламиз.\nМаҳсулотни арзонроқ олиш учун домла, қори, масжид ходими, мадраса талабаси, аҳли илм эканинингиздан фойдаланманг!\nСиз Диний илмни Аллоҳ учун ўргандингиз, охиригача шундай бўлиб қолинг.\nИлмингизни турли имтиёзлар, енгилликлар, арзонга сотиб олишлар учун восита қилиб олманг!\nТамаъдан, одамлардан бирор нарса кутишдан, уларнинг мурувватларини кўзлашдан йироқ бўлинг!\nБарча нарсани Аллоҳ таолодан сўраб азиз бўлинг!\nТамаъгирлик жуда хунук иллатдир.\nОдамлар сизнинг илмингизга ҳавас қилиб, фарзандларини сиздек олим, ўқимишли инсон этиб тарбия қилмоқчилар. Энди сизнинг бу каби гапларингизни эшитиб ихлослари, муҳаббатлари сўниб қолмасин.\nКишиларнинг илмга, маърифатга, Динга хизмат қилишларига бўлган рағбатлари сусайишига сабабчи бўлиб қолманг, аксинча, улардаги бу рағбатнинг кучайишига сабабчи бўлинг!\n10.8.2019 1765 Батафсил


ГлавнаяИнвестор қидираётганлар учунЯпония\nИкки томонлама муносабатларни ривожлантиришда «Марказий Осиё+Япония» Мулоқоти доирасидаги ҳамкорлик муҳим аҳамиятга эга. 1994 йилда ташкил қилинган Ўзбек-Япон ва Япон-Ўзбек иқтисодий ҳамкорлик қўмиталари савдо ва иқтисодий муносабатларни ривожлантиришда муҳим ўринга эга. Ушбу қўмиталарнинг 13-қўшма йиғилиши 2016 йил апрелда Тошкент шаҳрида ўтказилди.\n2008 йил августда «Инвестицияларни эркинлаштириш, ҳимоя қилиш ва рағбатлантириш» тўғрисида Ҳукуматлараро шартнома имзоланиб, 2009 йил 24 сентабрда кучга кирди.\nЎзбекистонда 10 та қўшма корхона мавжуд бўлиб, шундан биттаси 100 фоиз япон сармояси иштирокида тузилган. 13 та япон компанияларининг ваколатхоналари аккредитациядан ўтган.\n2017 йил январь-октябрь оралиғида ўзаро товар айланмаси 138,5 миллион долларни ташкил қилди.\nЯпониянинг Ўзбекистонга кўрсатган молия-техникавий ёрдами 4,1 миллиард доллардан ошди. Ушбу ёрдам туфайли Ўзбекистонда соғлиқни сақлаш, маориф, энергетика, транспорт, телекоммуникация ва бошқа соҳаларда қатор ижтимоий аҳамиятли ва инфратузилма лойиҳалари амалга оширилди.\n1999 йилдан бошлаб Ўзбекистонда Япония халқаро ҳамкорлик агентлиги (ЖАЙКА) ва Япония ташқи савдо ташкилоти (ЖЕТРО) нинг минтақавий ваколатхоналари, ҳамда Ўзбек-Япон маркази фаолият олиб бормоқда.\n“Ўзавтосаноат” АК ва Япониянинг “Исудзу” компанияси ўртасидаги ҳамкорликни самарали намуна сифатида келтириш мумкин. “Исузу” агрегатлари асосида 10 мингга яқин автобуслар ва 11 мингдан ортиқ юк машиналари ишлаб чиқарилди. Табиий газда ишлайдиган юк машиналарининг янги моделларини ишлаб чиқариш ўзлаштирилди.\nМаданий-гуманитар соҳадаги ҳамкорлик жадал ривожланмоқда. Ўзбекистоннинг жанубий ҳудудида илк буддизм ёдгорликларини ўрганишда таниқли япон олими, археолог К.Като катта ҳисса қўшди. Ўзаро алоқаларни янада ривожлантиришга қўшган ҳиссалари учун К.Като Ўзбекистон Банк-молиявий академияси собиқ биринчи проректори Т.Китамура ва Васеда университетининг ректори Т.Окушима «Дўстлик» орденлари билан тақдирландилар.


Янукович Ростов-на-Дондаги яшаш манзилини эълон қилишга тайёр\n15:43 / 27.08.2015\nУкраина собиқ президенти Виктор Янукович украин терговчиларига Ростов-на-Дондаги ўз яшаш манзилини кўрсатишга тайёр, дея маълум қилди собиқ сиёсатчининг адвокати Виталий Сердюк. Бу ҳақда РИА Новости хабар бермоқда.\nАдвокатнинг таъкидлашича, собиқ президент Украина фуқаролигида қолган бўлиб, тергов олиб борувчи муассасаларга барча зарур кўрсатмаларни беришга тайёр. Бироқ у мамлакатига ҳаёти учун таҳдид туғилиши боис ҳозирча бора олмайди.\nБундан аввалроқ Сердюк Украина бош прокуратурасидан Янукович томонидан йўл қўйилган қонун бузилишлари ҳақида ҳеч қандай хабар келиб тушмаганини маълум қилган эди.


Риштонлик кулол Алишер Назировнинг шахсий кўргазмаси – БАДИИЙ КЎРГАЗМАЛАР ДИРЕКЦИЯСИ-2016©\nРиштонлик кулол Алишер Назировнинг шахсий кўргазмаси\nХХ аср давомида Риштон Ўрта Осиёда донғи чиқган кулолчилик маркази ҳисобланган. Риштон кулолчилиги безаги ва бой шакллари, технологик усулларининг сирлилиги, кўпгина усталар авлодларининг сайи- ҳаракатлари туфайли бизнинг давримизгача ўзгаришларсиз етиб келди. Худди аввалги даврлардагидек риштон лаганлари ва безакли идишларини нафис нақшлар қоплаган бўлиб, ўсимликсимон ва нарюрморт мотивли, анор ва бодмнинг қийғос гуллаган тупи, нозик қумғонларнинг тасвирлари, афсонавий қушларнинг патлари ва балиқлар – барчаси қадимги рамзлар, хайрихоҳ табиатнинг янгиланиши билан боғлиқ. Сон-саноқсиз ушбу мотивларнинг вариантлари ҳар бир риштонлик таниқли усталарнинг ижодида ўзига ҳос тарзда очиб берилган.\nАлишерНазиров – “наққошчи” уста ҳам шундай усталар сирасига киради. У 12 ёшидан ушбу сермашаққат кулолчилик ҳунарини ўрганишни бошлаган, барча босқичларни босиб ўтган. Кўплаб яхши бошланмалар унинг номи билан боғлиқ. Риштон кулолчилик заводида бош рассом бўлиб ишлаган, Японияда малака ошириб, Хорижий кўргазмаларда иштирок этган. “Ташаббус” Республика ҳалқ ҳунармадчилиги танловида биринчи ғолиблардан бўлган. “Ҳунарманд” ҳалқ ҳунармадчилиги Ассоциацияси Риштон бўлимини бошқарган. 1998 йил Риштонда ёш кулол-усталар таёрлаш мактабини очди ва ҳозирги кунгача маҳортли кулоллар таёрлашда ўз ҳиссасини қўшиб келмоқда. Алишер Назиров нозик нақшлар яратиб, предметлар шаккларини аниқ намоён қилиб, идиш юзасида натюрморт композициясини эркин компоновка қила олади.\nУ ишлаб чиқган кўплаб орнаментал композициялари “Назиров услубида” кўпчилик усталар учун эталонга айланган. Қачонлардир худди шундай машҳур усто Мазаир, усто Мусо Исмоилов ва Шарофиддин Юсуповларнинг сюжет ва мотивлари каби.\nАлишер Назиров ҳар доим иш устида – ҳеч қачон янги технологияларни ўрганишдан тўхтамсдан, доимо ўз устида ишлаб келади. Унинг асарлари Ўзбекистон, Россия, Япония, Франция, Великобритания, Германия ва кўплаб Европа, Осиё ва Америка музей коллекцияларини безаб турипти.\nУшбу вернисаж Устанинг 60 йиллигига бағишланади.\nAuthor adminPosted on Chorshanba Avgust 15th, 2018 Yakshanba Oktyabr 7th, 2018\nPrevious Previous post: Ўзбекистон Республикаси Мустақиллигининг 27 йиллиги «Азиз ва ягонамасан, жонажон Ўзбекистоним!”\nNext Next post: Батухан Байменнинг шахсий кўргазмаси